url: =Haksat hun in lungkia kei in ~ Dim Lun Zam :: ZOMI DAILY\nposted on 1 March 2018 at 10:01 am Lomkholna: Biakna, Dimlunzam, News\nHaksat hun in a lung kia pahpah te migina lo ahihi (Proverbs 24:10) Haksat hun pen a hun sim in akipal khaciat hi a, tua hun ciangin bangci bang in thuak lehang phat tuam na om ding cih te hanthotna pawlkhat ka hong pia nuam hi. I thungetna a liatna tawh ki zui in, haksatna zong ki tuak hi.I ngimna aliat leh I lampi zo haksa ding hi. I tun ma teng lamkalah haksatna in omlo ding ki ci thei lo hi.\nPasian thu I up ciang, Zeisu pen honpa leh Topa a, I san pen a thu baih tawh ki bang in, I nuntak na (practical) ah na thu baih lo hi. I upna I neihtaktak leh I neih taktak loh pen sit tel (test of faith)na ki thuak den hi. Haksatna I cih ciang, sum leh pai ci mawh na, dam loh na, kibawl siatna, mi te tel khialhna, gensiatna te leh lawm leh gualneih lohna, ki paampaihna, te cipak ni (adang tampi om lai ding).\nTaanglai misiangtho te in, a nuntaakna uh pia in, a upna uh na sihpih ngam uh hi.Hebrews 11 ah, amau te nuntakna leh kipiak khiatna te in, tulai khangthak tapidaw te tha ong pia in, onghanthon uh hi.\nTua haksat nate sung ah ze-etna zong ki tuak hi. Ze-etna I cih ciang in, mawhna lam ah zawlna hi a, atuamtuam tawh ongki ze-et hi. A thuneu pen tawh aki bang nisim I tuah khak tawntung nate khat en pak le hangh, e.g, heh suahna ding, kihen na ding, lungnop loh na ding, lungsim nawngkai na ding ciha inn kuan pih te tung pan leh I lawm it te kiang pan ong pai thunengneng te zong a hi hi.\nI khan cing nop leh na lian khat peuh I deih leha baih lam leh a mawkna ah ki ngah lo hi. Pasian sung ah jump-promotioncih bang om lo hi a, miracles or supernatural bek om hi. A hi zong in, Picin na ding pen, haksatna phukha lo in, pian ngei kanin, na ong piang lo ding hi.Picin na pen kahlei cial khat khit cialkhat ki kah bang ahi a, sit tel na I zawh leh thuap khat khit thuapkhat ki kah to hi.\nJames 1:1-5 na I et ciang in, haksatnaatuamtuam na tuah uh ciang in ( trials of many kinds) acih teh a tung a, ka gen teng hi pah hi. I ngah ding thupha in,thuakzawhhata, picin na, bang mah kisapna om nawn loh na, cih te hi. Kisapna om lo, a cih te tampi om lak ah, khat in pilna(wisdom) ahihi. Hih pilna I ngah ding pen haksatna thuak zawhna sung bek ah om hi. Late lai at pain, haksatna( affliction) in kei ongpilsak hi aci hi.\nTopa Zeisu in, Luke 6: 48ff mi pil pa leh mihai pa taangthutom khat I etteh ding in, na gen hi. Hih thu leh “haksatna” I cihte en kaak dih ni. Mi pil pa in, suang tung ah iin lam hi a ci hi.\nSuang pi ahi Zeisu pen, aum lo ta ding in, ki pal khak na hi a, a um ta ding in, belh taak leh maizum na thuak ngei lo ding a ong ki pia suang a hi hi. Suangpi langpang kei in,na langpan lehnang mah na na’ zaw ding hi. Suangpi na tung ong tu leh ongdelh lum ding hi. Suangpi pen tawphah in, nei in, to le hangh, sehnel lei tawh ki bang lo in, tawh hak in, thatang, sum leh pai, hun cih te tampi bei hi. Topa Zeisu nung I zuih ciang in, suangpi tung ah inn lam ding a, tuzum khat tawh a to to tawh i ki bang hi. I khua ul kai in, ki thuak in, ki gim hi.\n“Zeisu I Topa hi” I cih lai tak pen tu hun ciang in a baihziau khat hi a, a hi zong in, tapidaw masa ta ding in, anuntak nauh a ki piak khiat na uh ahihi. Tua hun lai in, “Cecer is Lord” “ Cecer in Topa hi’’ ci kei leh mat leh hen leh thahna te ki thuakhi. Tua a hih man in, inn lam na ding lei tawphah (foundation) tel masa in. “CeCer maw Zeisu”.\nSuang tung lam ding cih mawk pen I tawphah pen sak luading theih sa a hi hi. I khuam phuh sukna ding pen tawh kuakkul a, baih lo mahmah ding hi. Mite in Zeisu nungzuih baih hi leh kua mah nungkik lo ding hi. A tawp dong a zui te in, amanphatna a thei teng uh a hihi.\nThukhat pan in, a khuam phut zo khin le hang a dang ten gong baih ta hi. Tua foundation bawl laitak pen,a kiu li pen akitan mateng in, a tung lam kah to ding cih pen haksa mahmahding hi. Zeisu in, I upna bulpi tawphah bek hi lo a, inn kiusuang zong ahihi. Ama tung mah tawn in, inn I lam leh a tungaphei ong ki tang na ding hi. Lam suak in, la, nung kik kei in, tawl khat sung bek hahkat in, thuak keeikaai in, lam ding a hihi.A tung (vertical) in I Pa tawh ki zawpna hi a, a phei in, (horizontal) mi te tawh I ki zopna ahihi. Pa tawh na ki lem lehmi tawh zong na ki lem ding a, tua in, mipil na suah na a hihi.\nI nuntak hun, khang khat cih bel tom mahmah a, bang hunin,mi hing te ki koi ci ding cih ki gen thei lo ahih man in, I nuntak sung teng pen I upna hang in haksatna I tuah leh zongphun lo, pau lo, nungkin lo in, I thuak suak ding thupi ka sa hi. Tu hun ciang in, I upna ki zaangkhai ngaihsut lua in, haksatna kiphu nuam lo in, lamdawt bek I deih a, I bantan pahpah hi.Lauhuai mahmah din mun ah I tung ta hi. Haksatna cih thu tezong ki za nuam nawn lo a, Topa in ong hau sak ding, cih te bekzaak nop I sat a hi. Tua hauhna I tun na ding, upna tawhhaksatna ze-etna te tuah loh apha mawh lam ki thei kha lo hi.\nBang bang hi ta leh athuak zo te in, atawpna ah, picin na, gual zawhna ngah in, anun takna ah, pauban na om nawn lo cihna a ngah ding uh hi. Tua hun ciangin, ‘’mipil pa’’ cih na kingah pan ding hi. Bang hang hiam cih leh, huih lehguah in ongnawk khak hang in, bangmah in, ong heh sak zo nawn lo, bang mah in, ong khasiasak zo lo, bang mah in, ong lungkia sak zonawn lo cihna a hihi.\nSehnel tung a, inn lam pa’ in, a inn zo baih in, tua inn pen huih pi leh guah pi a ki nuai masiah in, hoih mahmah a, et lawmmahmah hi. Tua inn leh Kua te ki tehkaak thei ding hiam?Tapidaw pawl khat te in,biak inn pai zong hahkat, makai zongsem, evangelist zong sem in, sumpi pia in, kua mah in aheh sakkei leh heh vet lo te a hi hi.\nHuih pi guah pi zong ong nung nai lo na pi thu neng no khat, lungkim loh na khat ah nuak in din khawl thei te pen zungnei lo te a hihi. A mau te pen sehnel tung a, inn lam pa, mi hai pa ki ci ding hi. Luke 8:13 sung ah, zungkha te in nisa thuak zolo cihi. Nang hih nam te sung ah, na ki hel kha hiam?\nJames 4: in, vantung pan a, ong pai pilna in,siangtho, kilemna deih, thu khinkhai thei, thuman’na nei, hehpih na tawh ki dim and gah hoih gah, deidanna omlo and sincere , ci hi.Hih teng pen pi cing te gah te a hihi.\nThuakzawhna, ahih kei leh thuak keeikaai na I cih in, thukhat pan in cihtakna (faithfulness) ahihi. Ka thungetna inn vuahpawlpi mi te in, ka khualzin ki pat vua ki pan ong ki tai san ziahziah a, khawlmai ding maw, bang cih ding ci in, lung kham in ka om lai tak un, bang bang hi ta leh mi te a ut nawn kei leh zong, hih khua leh tui a ding thungen mah in, ki om suak hen la, a hunhun in, khual ki zin leh cih ka khen sat uh ciang in, ka van uh ong zaang a, ka mi uh tawh ki tuak lo in, ka biak inn sap teuh ki pia zo den a, ka inn kuan nuntak na ding uh zong Topa ongsik ahih na a khut ma te ka mu uh hi. Tua ciang in, Topa kammalsung ah, “a citak mi te tung ah ka cihtak na ka lak hi ‘’a cih nathu ong phawk sak hi.\nTua a hih man in sanggam aw, nang in, thuakzawh lohnading haksatna bang neina hiam? Haksatna cih te pen i picin nading hi a, atawp dong in thuak zo le hang, a tawpna ah, na khainn lam na zo siang ding hi. Tua hun ciang in, a gual zo pen nahi ding hi. I nuntaakna gen bang nawn lo, picin na ah i tung to ta ding a, Zeisu in, mipil pa a cih pen na hi ta ding hi. Bang daninn na lam nuam hiam? Dim Lun Zam (Smzamnu)\nPrevious: Malaysia, Genting Highland pan aciahsuk Bus 2 tuahsia, mi 1 si\nNext: Update: ZBC Hymnal Singing Competition 2018


timestamp: atn

url: =Siamna kicing nei Khut le khe nei lo mi - Zomi Adventist Innkuan\nHeidi Burke (kum 14) in khut le khe kimlo himah taleh ama’ tup le ngimte a hanciamna ah bangmah buaina pia lo hi.\nBurke in a sangkahna Shawnee Mission, Kansas a om Midland Adventist Academy ah lai siam leh music siam in minthang hi. Band tawh a kithuah ciangin Trumpet tum a, inn ah a om ciangin piano tum hi.\n“Music in ka nuntakna ah kiu khat ah hong om ta hi. A tawntung a a om den ka lawm tawh kibang ta hi” ci in Burke in gen hi.\nPumpi ading exercise lakna a hi gymn te kimawl in, la kam(poet) gelh in, mawtaw hawl sin in, a sang lai te zom toto kawm hi.\nBurke pen kum sawm gual nungakno khat hi lel hi. Nitak sial in a nu le pa ahi Byron leh Dawn te tawh nitak an nekhawm den uh a, nisiam a thupiangte kikum zel uh hi. A tanu hang un kipaak mahmah uh hi.\n“Kician in, khensat siam ei” ci in a nu in gen hi. “Midangte tawh a kilamdanna (pum cinglo ahihna) bangmah ngaihsut in nei lo hi” ci hi.\nBurke ii lawmtamte le a innkuanpihte nangawn in a khut le a khe tawh ksiai khat veivei bek phawk kha uh hi. Amah pen pianpih khut le khe nei lo hi a, ahi zong anulepa te in pampaih in nawlkhin ngei lo uh hi.\n“Amah le amah kiciangtan se lo pi e, e’n zong banghang Heidi ciangtan zenzen ding ih hia?” ci in a nu in gen hi.\nNisim in a thak khat sin nuam in, a tumdang khat theih sawm ngiat a, a ngaisutna a om khat peuh semkhia zo zel hi.\nBurke in khedan(pencil) tawi thei, computer tawh lai khen thei a, piano nangawn tum thei mawk hi.\n“Na khut in laigelh cih bel haksa kei e, na khuak in a sep hi zaw” ci in gen hi.\nVang(valve) thum nei Trumpet te bel poi lo napi in, a aw sangte ( high notes) bel buai huai pian dektak ci hi. Gymn kimawlna ading leng(Cartwheel) zong nei hi.\nKhangto zel in, midangte mah bangin nisim in buaina tuamtuamte siansak ding amah le amah kihilh den hi. Tua hangin mite in amah pen lamdang sa uh hi.\nBurke pen sangnaupang hoih khat hi a, a kizang mahmah leh music siam khat hi. Huhna nget cih pen tawm zat mahmah a, in sung vanzat cihte tampi kisam lo hi. University of Kansas a Engineering sangnaupangte in ama piano a khesik (pedal) ding a tuam in bawl sak uh hi. Bawltawm khedapte zong nei hi.\nKhut le khe kim lo ahih lam gen in nei se lo hi. Midangte mah bangin kei kua ka hiam cih a kitheih ding deihzaw a, ama tangthu tungtawn inmite in tha thak ngah ding cih lamen hi.\nSee also DM Canright Tangthu Tawm\nWidely Influential Bible Scholar Desmond Ford Is Dead\nPrev post Innkuan ading Pil Kammalte\nNext post EASTER SUNDAY THU TAWH KISAI A THEIHHUAI TOM KIM


url: =Items where Subject is "Computer Science > Database design" - Universitas Bakrie Repository\nItems where Subject is "Computer Science > Database design"\nGunawan, Irwan Prasetya (2022) High Dynamic Range Image Library Tools (HIL v 1.0). Manual. Universitas Bakrie, Jakarta. (Unpublished)\nAndhysa, Ayyu (2016) RANCANG BANGUN APLIKASI QURHAD (AL-QURAN DAN HADIST) BERBASIS ANDROID DENGAN MENERAPKAN ALGORITMA STRING MATCHING BOYER MOORE. Tugas Akhir (S1) - thesis, UNIVERSITAS BAKRIE.\nAstaman, Miratul Fadilah (2020) PENGEMBANGAN SISTEM INFORMASI PROMISE DENGAN MENGGUNAKAN WEB DEVELOPMENT LIFE CYCLE (wdlc). Tugas Akhir (S1) - thesis, UNIVERSITAS BAKRIE.\nKhairinawati, Diana (2014) Perancangan Ontologi Resep Masakan Utama dan Ringan Tradisional Provinsi Sulawesi Selatan Berpedoman pada Ontology Developments: Standford Methodology dan Cooking Ontology Methodology. Tugas Akhir (S1) - thesis, UNIVERSITAS BAKRIE.\nPamungkas, Bagus Aryo (2020) RANCANG BANGUN APLIKASI PERKEMBANGAN PRESTASI ATLET DI BIDANG ATLETIK BERBASIS WEB DI PB PASI. Tugas Akhir (S1) - thesis, Universitas Bakrie.\nPutri, Annisa Eka (2014) Analisis dan Perancangan Group Decision Support System (GDSS) Berbasis Web pada Diskusi Partisipatif Yonmenkaigi System Method (YSM). Tugas Akhir (S1) - thesis, UNIVERSITAS BAKRIE.\nRahmi, Addina Nuriyanti (2016) IMPLEMENTASI METODE THE DISTANCE TO THE IDEAL ALTERNATIVE PADA SISTEM INFORMASI SELEKSI PEGAWAI DI PT. XYZ. Tugas Akhir (S1) - thesis, UNIVERSITAS BAKRIE.\nThis list was generated on Thu May 26 12:40:56 2022 WIB.


url: =Minam Lian ~ MUC\nAdmin 10:03:00 PM Articles, Religion Articles\nZomi namni, Feb 17,2011\nZomite Piangna Khang\nTu lai tak in Zomi 3 millions bang phata ki ci hi. Zomi te pen Sen (China) pan kipan hi hang ci hi. BC 1100 pan BC 525 a uk Zhou kumpi nam, Zou suan te hi hang ci hi. Shi Waiti tawh gal kido in gallel aa galtai hi. Zo gun (Chindwen gun) kuam teng ah hong tung hi. Tua pan kawl ten Chin (China) cin hongsam uh hi. Bagan kumpi tawh gal kido aa khatvei lel, tuapan ki panpha kik in zokik hi. Yaw Min Kyi cih mintawh kumpi in hong semto hi. (Dai sum Lai at tomlakna )\nPa Kham Go Pau tawh zong ka ki hona ah, “Sen kumpi khang nam hi hang, sengam pan kitai hi” cih khat hong genngei hi. Hih pen tangthu kan te gen na kinai kim theimahmah hi. Tongsan sung aa minam vai gen na tawh zong ki nai mahmah hi.\nTua bang mah in Zomi te pen Isreal minam te suan leh khak sung pan hi hang a ci zong om hi. India gam lam aa pawl te bang Isreal lam zuanzuan ta hi. Ahi zong thu mannn taktak theihna ding DNA et phalai ding ci hi.\nZomi tangthu thei te at nate pen kankan lai huai ka sa hi. Bang hang hiam cih leh khat leh khat kibanglian lo uh hi. Tua ahihman in huntampi la in tangthu thei te genna te gawmkhawm zo leng thuman kimu thei pan ding hi.\nPu, Tual Khaw Mang in lai at na ah siahdong siahpia cih te pen hunzui thu om zia zui aa ki dong hi. Suukte hong khanma makai bawl khat bang gamtatsia in tutang heitang khongkhiatna pen singkhuah zang lo in mi ngaltak peuh zang cih zong ki za ngei. Ahi zong in Pu Kam Hau te khan lai kialpi hong tung ciang saiha, sialpi zuak in kawlpi ah antang lei in mipi te na panpih uh cih bang thu gen hi. Tua bang thu om ahihman in Zominamni in ki itna kipumkhatna te gen huaizaw. (Tongsan web pan tomlak)\nBang bang a hi zong “ Zomi or Chin or Mualtung mihong ki ci phial ta leh bang ci bang in minam tampi lak ah minam lian khat hizo ding ih hiam”, cih thupi ka sa hi. Mitampi te in kipum khat ding ci uh hi. Zomi te ih kipumkhat hiam? Namdang te tawh ki et kak ciang in kilemlo phadiak ih hiam cihhuai hi. Zomi bup khantohna ding kipumkhatna kisam ahihleh kipumkhat theih na ding bang ki sam hiam? Pasian in Abraham kiang ah minamlian asuah theihna ding apa innsung ( milim bia milim zuak) leh a pa gam (milimbia gam)pan thupha nam 7 or thu 7 kamciam in na sam khia hi. ( Piancilna 12) Tua namlian suah theihna ding thu 7 te pen:\nAbraham tungah minamlian kong suahsak ding hi ci aa kamciam a pia pen tuni aa ei te biak anungta Pasian ahi hi. Pasian in ama tung ah nang thupha hong pia te thupha ka pia ding aa hong samsia te ka samsia ding hi ci hi. Nasuan leh khak te vanaa aksi zah pung ding hi ci hi. Tua lai tak in Jews or Isreal mi khat zong om nai lo hi. 2010 in USA ah Jew (Israel) minam te thein 500 val bang om aa USA bup ii 39.3% hi uh hi. Minam bup 40% pen USA ah teng uh aa 41% pen Israel gam ah teng uh hi. Tu nung diak in Israel gamsung thukan siam te a saltak ding in Muvanlai zang uh hi ki ci hi. Hih minam te pen innkuan khat , mithum tawh hong khangkhia minam te hi.\nTu in zomi pen 3 millions bang kipha ta hi. Leitung bup tuamin ki om ta hi. Banghang in Zogam nusia in leitung mun tuamtuam ah kithehthaang mawk ih hiam? Ih biak Pasian in Zomi te tawh sepkhop ding bang geelna nei hiam? Israel te a teeltuamna hang in thupha pia ding in tawisang ding cih bek hi lo hi. Pasian pen nasep masuan nei a tawlnga ngeilo Pasian, mawhnei mi te gupkhiatna nasep a semden, a ta te masuan ah mapang den, piansak nate lusu lo aa akemcing den Pasian ahihman in aa tua nasep na ah ei Zomi te bang ci bang hong zang nuam hiam cih thupi pen hi.\nIh nam ih liatsak theih na ding “ Mimal kim in minlian, minhoih, minmanpha ih neih kim ciat kul hi.. Nang namin asiat leh Zomi nam bup sia hi Nang minphat na nangah ciang in zomi bup kiphat hi. Adah huai mahmah khat ah Zomi sungah miginalo mahmah khat hong om ciang Zomi pan kipaai thei tuanlo hi. Tua hihman in minam it ih hih leh minhoih minlian tawh nuntak sawm ding hi hang.\nMang Paunak khat ah “we are on the same boat” cih khat nei uh hi. Khat vei lai in mi honpi khat boat tung tuangkhawm in khual hong zin uh hi. Tua te sung pan in mikhat in ama tutna nuai singvutna tawh vut sawm hi. Alawm te in lawm aw bang hihmawk na hiam ih vekpi in siatna hong tun nuam na hi hiam ci in dong uh hi. Tua pa in dawng kik aa “hih teng kei ma mun hi, notawh kisai kei” ci in dawng hi. Ahi zong tua mun pan tui hong lut leh a vekpi in si ding uh hi. Nang na hoih leh Zomi te hoih ding aa nang nasiat leh Zomi bup sia ding hi.\nAbaram (exalted Father) pan Abaraham (Father of many nation) (Gen 17:5) cih min pen Pasian piak hi. Jacob (mi khempa ) pan Migualzo pa cih zong Pasian piak hi. Minlian minpha minhoih pen nang gamtatna tung pan aa hong ki pia hi. Minhoih ih kiphuah man milian kipiang hi lo hi.\nMinthang na pen nam nih om hi. Ahoihlam aa minthang na leh asia lam aa min thang na om hi Minthang na pen “ pengpelek ( butterfly) mat tawh ki bang hi ci hi. Pengpelek pen man ding in umum le cin lengleng den hi. Ahi zong munkhat ah tu hihiat le cin ama thu in hong leng ding aa nang ma tung hong tu ding hi” ci lai sung khat ah sim ngei ingh. Nang leh nang in min na deih luat leh mindai na tawh kizom pah hi. Pahtawina nangah ma in kisial kha ken. Ki tankik thei hi. Hlee Duanhta Saw Chit, kawl lai at khat in “ mi kiphatphat te pen a mahleh amah picing kisa lo aa a niamna mi te theih ding alau te hi” ci hi. Nang leh nang na kiphatphat leh min hong enneu zaw ding hi. Thusia minsia pel in minlian in hong zuan ding hi.\nTua ahihman in minthanna , minlian, vangliatna cih te pen pilman, siamman, thuman cihtak man leh Pasianzahtak te ading aa Pasian a tuamkoih vilvel thupha hi aa tua te bek mah ki pia hi. Kilawmlo pi aa minlian ngahna in maizum na piangsak thei zaw hi.\n3. Mite Ading Thupha Hi In\nJacob in a pu laban kiang ah na a sepman in laban neihsa khang hi. Joseph nasep na ah Topan ompih aa mapai hi. Namaan (galkap bupi pa) lungsim siangtho nei mi micitak mi ahihman in Topan thupha pia aa ama hang in Aram kumpi ( Ben Hadad II) leh agam bup un thupha sang uh hi. Mi kiang ah na ihsep man in ih sepna ten khantohna angah uh hiam?\nPasian azahtak te leh Jesus nei aa piangthak mi te nasep na ah daupai uh hi. Piangthak taktak te zong thadah lo, zuilhtak lo uh hi. Kuhkal in beel uh hi. ( Pasian thugen siam zualzual na pin nasem nuamlo thadah zong ki om thei hi). Piangthak mi te pen midang te ading khuavak hi. Midang te ading thupha zong hi pah uh hi. Mi piangthak te tawh kikhawlh nuam hi. Ki lungmaung hi. Ih nung pan hong gensiat ding uh leh hong bawlsiat ding uh ki pautau lo hi.\nMipil pawlkhat te a pilna uh kiphatsak pih uh milak ah hailawh thei uh hi. Pasian piak pilna ngah te kiniamkhiat aa midang te mawhna maisak siam in midang te telsiam uh hi. Pasian zahtak mipil te tawh omkhawm ciang vangam malep bang in ki khamuang hi. Leitung pilna bek in hong hai theih bang in sum in zong hong haisak thei hi. Sum haisak mi te omna peuh ah thusia piang hi. Pasian zahtak te omna peuh ah thusia veng hi. Angsung khual na in midang te ading siatna tuna midang khualna in thupha piangsak hi. Midang te a ding thupha hi in.\n4. Nam Dang Mi Ading In Thupha Mianam IH Hih Kul Hi\nPasian in Abraham pen Israel te pupi ding in natel hi. Israel minam te pen namdang te tungah Pasian akilangsak ding aa kitel a hihi. Pasian in minam te thupha hong piak ciang in tua thupha Pasian theilo te tungah a hawmsawn ding aa hong piak a hi hi. Abeisa kumzalom lai in kawlgam a ding in Pasian in mangkang te na tel hi. Hun te hong ki khel toto aa tu laitak in Pasian in gupna thu tang ko ding leh Pasian thupha hawm ding in ei Zomi te hong tel hi ci in ka sang hi.\n“ Rome kumpi khanlai in, Mando kumpi ki ci khat khuasung vak hi. Jew minam khat tawh ki tuak aa, Jew pa in zahtakna pia in na hopih hi. Tua ciang in tua kumpi pa in “ hih mi pa Jew te hi lo hiam banghang in kei honghopih ngamvial hiam that un” ci hi. Tua zawh a sawt lokhat ciang in khuasung vak leuleu aa Jew khat tawh kituak kik hi. Tua Jew pa zong lau in khuadak ngamlo, pau lo in ding ciip hi. Kumpipa in, “ hih mipa Jew te hi lo hiam , hong mulo hiam bang ding in zahtak na hong pia in hong hopih lo hiam that un” ci kik hi. Amipil te in “Kumpi pa aw tu nung in Jew te hong hopih man in ki that aa tun honghopih lohman in that ding ih hiam” ci uh hi. Kumpipa in “Jew te pen Jew te hi or amah Jew te hi ven” ci hi. (Understanding Judaism sungpan) Germany gam ah Nazis makai Hitler in zong alom atang in na that ngei hi.Pasian in namdang te ading thupha hi ding aa a telna, Pasian thupha zangkhial uh a hihman hi.\n5. Nam Itna Lungsim Nei Ding\nNam itna lungsim ih cih ciangin: “Nam itna in aminam minsiat na ding pan ki dawm den hi. Namdang te mudah tuanlo hi. Namdang te thenem mi aom leh huai hi. Aminam hoihna namdang tung ah lak hi. Mi namlian hih na tawh kipha sak lo hi”.(Pastor Thang Siangh). Laisiangtho sungah kamsang te pen tu ni ei te etteh ding ahoih pen minam it te hi uh hi. Minam sung aa siatna te puah pha uh hi. Minam ading antang in thungen uh aa luangkham ngam uh hi. Tu lai tak zomi sung ah Pastor khempeuh in Zomi a ding itna tawh thungen zen leng Zomi bup Pasian in hong tawisang nuam mahmah ding hi.\nPatriotism: Pianphung pi pen Greek hi a, mipi it, gam it gamuk kumpi te panpih, gamleh minam siatna dingpan dal cih na hi.\n6. Nam Lungsim Paikhia Ding\nNam lungsim in minam deidan piang sak hi. Namlian mi te pawlbawl in nam neu te simmawh nopna piang sak hi.Zomi hihna, Zomi hihna ki angtang sak ding hi aa kiphatsak pih ding hi lo hi. Kiphatsak na in siatna kipat na hi. Hih nam kiphatsakpih lungsim pen minam bup a ding in natna lungvei na khat hi ah minam khantohna ngetbang aa a ne heng thei natna khat hi. Ih nopsak ciang, pawl ih tam ciang ei leh ei ihki tuamhuai paampam ciang namdang miten mudahna in hong nei pah uh hi. Pawl ih tam ciangin pawltawm te huai thei leng tua in minam tawisangna hi zaw aa namdang te simmawh nuainenna in siatna kipat na hi.\n7. Ngeina Hoihte Leh Ih Laite Kemcing Ding\nNgeina kepna ding munhoih penpen mun in eima innsung a hi hi. Zomi kipawlna te pen tua inn aa nakep ngeina te zatkhiat na ding mun hi zaw. Tanu tap ate ei zongeina hong hilhsak ding Zomi kipawlna tuamtuam te , zolai zongeina makai te muang kha ken. Na ta nu na ta pa te tua bang munah tualbial sak zaw in la zangkhia (practice) sak in.\nA zenzen in ngeina ih theih keileh Zomi sung aa ngeina lam tawh kisai thuthei , mipil te dot ding hi. Ahi zong a hilh ding pen Nu leh Pa hi. Inn ah ta te zolai simsak in, zopau paupih in, zolai bu dangdang te sang in zolai siangtho mah simsak pah le cin hoih pen hi.\nKawmtung aa kisuang limte in Zogam Zolai Zomi thu ahilh thei ding lim te suang in. Gam dang om te a ding in Zogamlim bang kawmah khai le cin hoih ding in ka um hi. Mihing te pen muhna leh zakna in hong huzap phadiak hi.\nZomi te a ding Pasian in geelna lianpi nei hi. Hih bang aa leitung gamtuamtuam aa ih ki theihthang na hang in Pasian geelna khat Zomi te tawh tangtung theihna ding hi kha ding hi. Pasian in ngimna leh geelna nei lo pi nasem ngei lo hi. Ahi zong in mihing te in Pasian zia ih zonlohman leh Pasian thu manloh man in Pasian geelna zekai thei hi. Banghang hiam cih leh Pasian in tua ageelna a sem ding in mihing te zang hi. Tua hi aa ei Zomi ten ih sepkei leh Pasian in namdang khat zang lel ding hi.\nPasian zat minam te minamlian hi pah hi. Pasian in mihing azat ciangin nasep gualzawh theihna ding in thupha tuamtuam tawh mapanpih pah hi. Minphat na pia hi. Vangliatna zong pia aa thahatna guan hi. Zomi te minam lian asuak na ding in Zomi mimal kim in hih thu 7 tawh nuntak khuasak ding kisam hi.\nMangpi (Thang Khan Mang )


url: =Written by Chin Do Kham Sunday, 01 May 2011 01:32 Gobal Zomi Alliance Pan Thu Zaksakna\nRead more Add comment (0) Hits: 947\nWritten by ZNC Info Department Saturday, 19 February 2011 17:53 ZNC pan Mipi Cialna le Hanthotna !\nIt luat Zomi., Kum 63 cin Zomi Nam Ni hongtung petpet ding hita hi. Ih omna tekpan in ih lung himawh tek hi. Alawphuai leh a angtanhuai mahmah ni thupi khat ahih lam ih theih man ahi hi.\nRead more Add comment (3) Hits: 1518\nWritten by Pa Hang Khan Lian Saturday, 22 January 2011 04:22 Stephen Vocal Band te Singapore ah\nTopa in hunhoih hamphatna ong pia ahihman in abeisa 2010 Nov kha sung aa Tedim khuapi aa kibawl CCJ Pawipi ah Stephen Vocal Band tetawh va kimu kha ing. Tua kimuhna pan ei lam Singapore, Malaysia lam ong zin nop uh ong gen uh aa, "Nong zin zawh vua, hun nong piak zawh uhleh kilungdam mahmah dinghi" ci-in eilam pan lungdamna kana pulaak hi.\nRead more Add comment (0) Hits: 1440\nWritten by ZNC Info Department Sunday, 16 January 2011 17:02 Zogam News Upate January 15, 2011\n1) Kawlpi ah Siamsinte lungphona tawh kisai in thuneite in thunung thuma om lo ding cih kamciam apiak hangun, Siamsin makai tampi tak Bio File sang pan'n in ngen uh cih kiza hi. Haka lamte Zaw Zaw, Civil, 2nd Year, B Tech zong Kawlpi palik zum ah 13 Jan 2011 in kisam in mi 5 sang atam zawkna ah pai lo ding le buaina zong lo ding cih thukimna suaikai sak uh cih kiza hi. Read more Add comment (1) Hits: 1848\nKitelna Lut Partite Hanthotna,Kawlgam Vai Thuthang\nHong Pulakte Leh Aki Pulak Nailo Zomi\nSiandeih Zainem SIANDEIH ZAINEM II series thak Tangkona\nCCJ - CALENDAR HONG KIBAWL DING\n« Start Prev 1 2 3 4 5 6 7 8 9 10 Next End »\tPage 6 of 42\tWe have 5 guests online\tTamvei Kisim Penpen


url: =Ambulance leh mawtaw kitaihkha in, Motorcycle honkhatzong nawkgawp :: ZOMI DAILY\nposted on 7 September 2017 at 11:57 pm Lomkholna: Malaysia, News, Sawltak, World\nMalaysia, Penang State sungah zanni Wednesday ni in cinapua mawtaw Ambulance khatin Traffic Light ngakin akhawl dimdem Motorcycle hawlte honkhat nawkkha cih theStar pan kiza hi.\nTua cinapuakna Ambulance mawtaw pen Traffic Light kantan in apailaitak adang mawtaw khatin nawkphei masa ahih manin, akiheppheileh Traffic Light ngakin akhawl dimdem Motorcycle hawlte anawkpheikha ahihi.\nHih tuahsiatna apianna munpen Bukit Mertajam, Song Ban Kheng leh Pusat Perniagaan Gemilang aki tuntuahna Traffic Light Junction lamkabom ah ahihi.\nSeberang Perai Tengah (SPT) District Police chief ACP Nik Ros Azhan Nik Abdul Hamid in agenkhiatna ah tua Ambulance pen Pusat Perniagaan Gemilang panin hongki pankhia cihi. Cina khat om ahih manin, apuading in apai laitak ci a, hih tuahsiatna apian laitak in Ambulance sungah cina kuamah omlo cibilbel hi.\nTraffic Light atun ciangin meisan pen kantansuak a, alanglam ah Traffic Light mei zui in apai mawtaw khattawh lamkabom laizang ah aki nawkkha masa uh cihi. Mawtaw neu nihtak in Ambulance aphutphei khitciangin, Ambulance zong Control theinawnlo in, Traffic Light ngakin aom Motorcycle 10 khawng aphupheikha ahihi.\nVideo: Ambulance struck by car, rams into motorcyclists\nTua Motorcylist te lakah khatpa pen akhe liamin Private Hospital khatah kipuak cihi. Traffic Light angak in aom mawtaw khat ii Dashcam panin hih Accident apian laitak Video Record kibawlkha a, Accident apianzia kitel sitset hi. Mi tampi aliamgawploh, asihloh phadawmlai cihding ahihi.\nRelated: Pata Accident tuakin Ambulance atunciang kum 6 aphapan atapa in kapa honmasa un ci\nKhatveivei Ambulance hawlte zong lampi hongki awnlel inteh cihtawh bingtaigawp thei uh ahih manin, Ambulance mawtaw tetawh naki tuahkhakleh kidop huai cih aki phawkphasak ih hihi. Sawltak #zomidaily\nPrevious: Johor aom Clinic zato khat ii Ceiling kiasuk, aliam omlo\nNext: Tulaai Leitung Thuthang tuamtuam te Updates (Sep 7)\nAki siasate apuah kikte hongki ciding hi ~ CS Khai


url: =YESASIA: VIXX Mini Album Vol. 4 (Tan Saeng Seok Version) (Kihno Album) + Poster in Tube (Tan Saeng Seok Version) - VIXX, Jellyfish Entertainment - Korean Music - Free Shipping\nThis edition comes with a Tan Saeng Seok Version photo card set and a Tan Saeng Seok Version postcard set and a random Tan Saeng Seok Version postcard.\nThis version also comes with a Tan Saeng Seok Version poster in a protective tube. Album and poster shipments may arrive at different times.\nVIXX Mini Album Vol. 4 (Tan Saeng Seok Version) (Kihno Album) + Poster in Tube (Tan Saeng Seok Version) VIXX Mini Album Vol. 4 (Tan Saeng Seok Version) (Kihno Album) + Poster in Tube (Tan Saeng Seok Version) VIXX Mini Album Vol. 4 (Tan Saeng Seok Version) (Kihno Album) + Poster in Tube (Tan Saeng Seok Version) VIXX Mini Album Vol. 4 (Tan Saeng Seok Version) (Kihno Album) + Poster in Tube (Tan Saeng Seok Version) 빅스 미니앨범 4집 - 도원경 (탄생석 버전) (키노앨범) + 지관통 포스터 (탄생석 버전)\n빅스 미니앨범 4집 - 도원경 (탄생석 버전) (키노앨범) + 지관통 포스터 (탄생석 버전)\n구성품 : 빅스_도원경 키노 키트\n빅스 포토카드 31매 (105*74)\n빅스 Tracklist & Credit 포스트 카드 1매 (150*115)\n빅스 사인 포스트카드 1매 (150*115)\n빅스 랜덤 포스트카드 1매_전체 6종 (150*115)\nOther Versions of "VIXX Mini Album Vol. 4 (Tan Saeng Seok Version) (Kihno Album) + Poster in Tube (Tan Saeng Seok Version)"\nCustomers who bought "VIXX Mini Album Vol. 4 (Tan Saeng Seok Version) (Kihno Album) + Poster in Tube (Tan Saeng Seok Version)" also bought\nVIXX Mini Album Vol. 4 (Tan Saeng Hwa Version) (Kihno Album) + Poster in Tube (Tan Saeng Hwa Version) US$27.99\nVIXX Mini Album Vol. 4 (Tan Saeng Hwa + Tan Saeng Seok Version) + 2 Posters in Tube (Tan Saeng Hwa + Tan Saeng Seok Version) US$41.99\nVIXX Official Light Stick Ver. 2 US$44.99


url: =Hallo Zogam – 3 ~ T. Sawm Lian :: ZOMI DAILY\nposted on 17 December 2016 at 3:00 am Lomkholna: Article, Sawmlian\n“Niangtui maw na duh coffee, ahih kei leh theitui vot” ciin lungsim leh melhoih a thuah ka tutpihnu Hoihnu in dawn khoppih dingin ka duh hong dong a, ‘Ciau a i omna sawt nai kei si e’ cih ngaihsun kawmin ka khaudak leh lampi kituntuahna mun khatah niangtui dawn dingin a tawlnga ka hih lam uh ka phawk hi. Ka tutpihnu dotna zong dawng man loin ka khuadak kawikawi leh Lentang khua a kitung na hi ziau mawk hi. Ka mai lama lampi gei a lai kisuang ka et leh Kaptel lampi ahihna ka thei a, ka nung lama lampi ka et leh Tuidil paina lampi ahi hi. Nidanga mawtaw zong a pai hoih thei lo lampite kattaia (alkatra) tawh na kizutin, lampi hoih lua mahmah ta hi. Kaptel lampi hoihdan ka muh ciangin, hih lampi tawnin pai nading mun nuam leh thupi khat beek om ding hi, cih ka thei hi.\nSapna aw za napi tua lam ngaihsun lo a lampi ka etna thu ka phawkkik vat a, tangval laia zong nungak a vakpih ngei mel lo khat adingin bel ahi thei mah hi, cih ka ngaihsun a, bang, ‘tuhun mi tampi in zong sapna cih thadah, sawlna aw za napi’n, Jonah bangin ahi lo lamah taitai uh hi lo maw’, ciin ahi thei thu ahihna ngaihsun kawmin ka tutpihnu omna lam zuanin ka pai hi.\nNiangtuisai sungah lutin, niangtui lo deuh dawn ka sawm hi. A om nak leh Zogam pana piang theitui pen dawn limlim dingin ka ngaihsun a, a man a tamzaw deuh phial zongin Zogam sunga nasemte thapiak nadingin ngaihsun ka hih manin ka sum ka it kei hi. Lenggah tui san kiuhkeuh thawl khat sabuai (table) tungah hong koih uh a, ka tutpihnu in zong a sa sangin a vot duhzaw ahih manin ka kithutuak bilbel uh hi. Ka dawn khit uh ciangin a man piak ka sawm leh ka tutpihnu in, “Ken pia khin” ci ziau hi. “Mawkmawk, kei piak dinga kilawm hizaw e” ka cih leh, “Gamlapi khualzin lai ding na hih manin hih pen kei hong taih (treat) danin ngaihsun inla, lungnuam takin om in” hong ci hi. Ciau pana ka ngaihsutna hong tangtung mawk hi, Laitui tunma, Lentang-ah! Lem in cia!\nHih nu hoh kamsang ahi mai diam maw? Mi lungsim thei-thei ahi mai diam? Thei hi mawk leh Len Nupa a vak hialhial dinga ka ngaihsutna khawng aw…… keipa aw…. Pasal khat pen numei taih (treat) sa a om zong a maizumhuai kawmkalah, kamsang hi-in ka lungsim a thei khin hi leh aw…. ciin ka ngaihsun a, hong taih nuam limlim hin teh, ciin ‘kamsang hi ing’ ci-a hangsan taktaka thugente lakah zong Pasian tung pana a ngah taktak mah bangin amau upmawh thu peuh a gen tampi om e… ciin ka kihehnem hi. Ka lungsim a thei hi leh zong bang, vakkhop khawng leltak… mawtaw zong ka tuangkhawm uh veh….\nTua banah, bang hangin ‘gamlapi khualzin lai ding’ hong ci ahi tam? Kawlpi ciang ka pai nading bek hilh ing a, ka ciah lam ciangin Tamu lamah Moreh panin Lamka-ah paitoin, Guite Road tawnin Sinzawl pan Mimbung lamah kileh ding ka hihna thu lah hilh lo, thei takpi ahi mai diam maw, ahih kei leh kei adingin Kawlpi pen gamla sa mahmah ahi kha tam? Bangbang ahi zongin, amau upmawh banga mite lungsim ding a tuatsak pawl zong tam mahmah e, ka hihloh napi zong hi banga hong gen tam mahmah. Ka hihna banga mite gen khempeuh ka hihna hi khin tuan lo a, hi lo ci-a hong genna uh zong ka hihlohna hi khin tuan lo hi, ciin ka ngaihsun hi.\nLentang panin pai kikin, lampi zong nop mahmah lel ahih ciang Laitui ka tungsuk pah uh a, Lentang-ah khawlkhin ka hih manun ka taisuak uh hi. Laitui khua pen nidanga a khuasung lampi neu ka sak mahmahte na kek ta uh ahih manin lampi zong lian mahmah a, lampi a nop leh khuasung zong nuam hi, cih ka ngaihsut zel pen, Laituite in ciamkhata ahih manin ka lungdampih hi. Nungak tangval kizem zitzetin lam geiah a kizuite ka muh ciangin lamdang ka sa a, ka tutpihnu kiangah ka dot leh, “Laitui-ah college omta hiven, college a siamsinte hi in teh” ci-in hong dawng a, zato inn zong lupna 100 ciang omta ahihna leh, Zogam sungah gamdang panin company tuamtuam hong lutta ahih manin tua munte a sem zong hi mai thei ahihna zong hong hilh hi. Laitui khuapen tua bang dingin zong kilawm mahmah hi, a inn zong tam, zong hoih, a mi mahmah zong tam ta ahih manin ahi thei ding mah hi, ciin ka ngaihsun hi.\nLaitui panin gunah tuaksuk ding hi ta. Nidanga lampi tawh a kibang nawn vet lo lampi ka zuih thak pen, hih mun takah a hoihna lian diak hi. India gam lam pana Indiate in amau meet nadingin lampi a bawlsak tungah kitaitai ahih lam khawng mi tampi in thei lo; tua mah bangin, Zogam sung mahmah a omte in zong hamphat pih ahih lam a thei lo tampi om hi. Hamphatna leh meetna cih pen sepkhopna pana hong piang hi a, ‘gam khatin gam dang khat nakpi taka a panpih leh tua gam panin bang hiam meetna a ngah nading zong hi thei hi’.\nCiau pana India kumpi in lampi hoih mahmah, lamto lua leh suk lua a omlohna-ah mawtaw tawh kipai ahih manin kilamzang mahmah a, a diakin Laitui leh Gun kikal leh Gun leh Tedim kikal mahmah tuan nuam hi. Laitui panin suk nawk pah vingveng lo a, Muizawl khua lamah kawi phei-in, lamsuk lamto a om luatloh nadingin livei a kivialh khit ciangin Gun lei kitungsuk hi. Nidanga mawtaw tui sa lua ahih manin tui vot thun dinga mawtaw nungzui (handyman)te a buai theih mahmah uh pen om nawn loin, tuhun ciangin mawtaw lian mahmah, van puate bekah mawtaw nungzuite om uh hi.\nGun lui ka tunsuk uh ciangin nidang tawh na kibang nawn vet lo hi. Hih Gun pen tui a cin theih nadingin ‘dam’ kibawlin a tui kidal a, tembaw pai ziahziah theih nadingin a tui tam ta hi. Tua tungah a muanhuai mahmah in lei (bridge) a kibawl tungah ka pai uh hi. Gun lei kiang inn omte zong na khangto mahmah a, a hang ka dot leh, ‘hih Gui lui tui a kidal ciangin tua a mu nuam leh ngasa beng dingin mi tampi hong pai uh a, uliante in tawldam nadingin hong zang zelzel uh ahih manin khangto mahmah hi’, ciin hong kidawng hi. Hih tui tampi kidal a dam a kibawlna panin tuitha tawh meitha (hydro-electricity) kibawlkhia ahih manin mei zong deih bangbanga zat ding om ahih manin, sep le bawl dingte baih takin kisem, kibawl thei a, nuntak nuam mahmah hi. Meitha hoih takin kingah ahih manin ann huan nading leh a kisam tuamtuam in zong kizang a, ann huan nadingin sing kilimlak nawn lo ahih manin gam sungah zong sing hong tam tuam hi, ci uh hi.\nTua Gun khua-ah tomcik ka tawlngak sungun hih Gun ah ‘dam’ a kibawlna hanga meetna tampi hong hilh uh a, Zogam sunga khua tampi in meetpih uh ahih lam hong gen uh hi. Tuate lakah, ‘Dam’ a kibawlna hangin mun dang panin tembaw hong tung ziahziah a, van man pen hong kiam mahmah hi. Mawtaw a puak sangin tembaw tawh kipuate a man tawmzaw hi. Tua banah Tongsial, Tuicinlui, Lezang, Nakzang, Haipi, Senam ciang dongah tua khua mite in meetpih mahmah uh a, ngasa mat bek tawh a nekzong zong tampi mah om ahihna thu hong hilh uh hi. A vukcip sing le lopate a ithuai mahmah hangin, kikawm tuahna a baihsak banah, nek zon nading tampi piangsakin, meitha kicing taka zat ding kibawlkhia thei ahih manin manpha veve hi. ‘Meetna a om nadingin bang hiam sup a kisap hun zong om a, bangmah sum ngam lopi-a meet sawmna pen a hoih het lo thu ahi hi. Sup ngamna cih hangin sumh ding cihna hi tuan lo hi.’\nPrevious: Colorado School District te ah sangsia te’n thautawithei tading ~ TK Lian\nNext: Akta duhgawl kilawh khup ~ TK Lian


url: =Laithiangtho Dokna (Jonah 1-2) ~ Thu Tatuam (Siyin News)\nLaithiangtho Dokna (Jonah 1-2)\nThursday, September 17, 2015 Laithiangtho Dokna No comments\n1. Jonah ii pa min bang ziam?\n2. Nineveh sia bangbangh khua ziam?\na. Khuapi lian pan\nb. Khuano khat\nc. Mihau khua\n3. Jonah sia Nineveh khua pai ngawl in koisung zuan ziam?\n4. Huisuangval vak sung Jonah koisungah mu ziam?\na. Teambaw tawdap ah\nb. Teambaw khuvum\nc. Vankoina ah\n5. Teambaw hawlte in bang ahi thei natu hanciam ziam?\na. Vaalbo a thet natu\nb. Apai zom thei tu\nc. Mihingte suataak natu\n6. Jonah sia ngasapui ngil sungah ___ om hi.\na. sun 3 le zan 3\nb. sun 3 le zan 4\nc. sun 3 le zan 2\n7. Ngasa ngilsung tawng pan Jonah in Topa a Pathian tungah___ hi.\nb. Laa sak\n8. Jonah in ___ mu kik ngei nawn ngawl tu in kingaisun hi.\nb. Biakinn thiangtho\nc. A nuntaakna\n9. ___te in Jonah lu vialin tuamcip hi.\nc. Tuipi tuipaante\n10. A tawntung a kikhak ngamsung Jonah ___ hi.\n11. Jonah in a nuntakna a kiam susuk ka phaw ciang banghi ziam?\na. Laithiangtho sim\nc. Athupha sim\n12. Koisungah ngasapui lua ziam?\nc. Valbo tungah\n1Ni khat ni in TOPA in Amittai tapa Jonah paupui hi. * 2Ama in, “Khuapi lian ahi Nineveh khua ah pai tan a, hi thute son tan; amate ii ngamtat siatnate ka he hi,” ci hi. 3Ahihang Jonah in TOPA taw a kipeal thei natu in a kisawlna sangah pai ngawlin a kisawl ngawlna sangah pai hi. Ama Joppa khua ah pai in, tua munah Spain ngamah a pai tu teambaw khat mu hi. Teambaw to manh tu sum a piak zawkciang TOPA taw a kipeal thei natu in Spain ngamah pai tu in teambaw hawlte taw teambaw tungah kaa hi.\n13Teambaw hawlte in tabang ngamta ngawl zaw in vaalbo a thet thei natu a tha neiza uh taw nasia tak teambaw hot uh hi. Ahihang vuipi suangval nasia va-ial, nasia va-ial a, amate koima theng ngawl uh hi. 14Taciang amate in TOPA biakpui uh a,“TOPA awng, thu hong ngen ung, hi sia pa nuntakna ka thi sak uh hu in thi daan hong pia heak in! TOPA awng, nang sia hite theampo tungah tavuan nei ni hi; nangma nasep hi,” ci uh hi. 15Tua zawkciang amate in Jonah toaito in tuipi sungah khiasuk uh a, thakhat thu in suangval thim hi. 16Hi thu hangin teambaw hawlte in TOPA kiita mama uh a, amate in sangaw biakpiakna khat pia in ama naseam tu in kamciam pia uh hi. 17TOPA sawl bangin ngasapui khat in Jonah valh a, Jonah sia ngasapui ngil sungah sun thum le zan thum om hi. *\nJonah ii Thungetna\n1Ngasa ngilsung tawng pan Jonah in TOPA a Pathian tungah thungen a:\n2“Ka ngimnga laitakin TOPA awng,\nnang kong biakpui a, nangma in nong zo hi.\nA thi sate tenna munthuk panin,\nnong hu natu in ka au a, nong za hi.\n3A thukna mun tuipi taw mama ah kei nong vawksuk a,\ntuite ii hong uumcipna munah\na thahat na tuihual theampo in kei hong khumcip hi.\n4Na omna pan hawlkeak sa ka hi a,\nna Biakinn thiangtho mu kik ngei nawn ngawl tu in ka kingaisun hi.\n5Tui in hong khum a, hong haak sak hi;\ntuipi in hong khumcip a,\ntaciang tuipi tuipaante in ka lu vialin tuamcip hi.\n6Mualpite ii bul kongpite\na tawntung a kikhak ngamsung ka zuansuk hi.\nAhizong TOPA ka Pathian awng,\nnangma in a thukna munte panin a nungta in nong la kik hi.\n7Ka nuntakna a kiam susuk ka phaw ciang TOPA awng,\nnang tungah thu kong ngen a,\nna Biakinn thiangtho pan nong za hi.\n8A mannung ngawl milim biate in,\nnang hong taisan zo uh hi.\n9Ahihang kei ka hile na tungah pokna la ka sa tu hi;\nsangaw biakpiakna khat kong nei tu a,\nka kamciam bang ka seam tu hi.\nNgupna sia TOPA tung pan hong pai hi!” ci hi.\n10Taciang vaalbo tungah Jonah lua tu in TOPA in ngasa thupia a, tabangin ngasa lua hi.


url: =James Foley in ngawngtan a thuak madiak in a innkuanpihte hibangin a nawnung pen lai khak hi. James Foley pen Syria gamah Muslim ISIS ten zan diak in a ngawng tan sak uh hi. (Siam man hizaw lo in deihsakna tawh ei kam in hong let khia ka hihi. Khialhna om ding hi, nong na maisak un! Kipan ta ni ei le...)\nSanggam teng aw hong phawk mahmah ingh. Khuazing sungah Michael tawh Werewolf kineih a ka vaak thap lai khong uh mangngilh thei kei ingh. Mattie leh T tawh anbuuk sunga "Seng Seng" ka kineih lai khong uh ka mitkha ah thaam den lai hi. Mual liamsa hunnuamte ka ngaihsun kikkik a ka lung lah leng in ka lung zong nuam hi. Ka bank laibu sung na en unla sum a om lai leh a vekin Michael leh Mattie na ki kimhawm sak un maw. Lawm Michael aw ka naupan laiin hunnuam ka neih theihna pen nang hang bek hi, lungdam mahmah ingh. Ka gol khit ciangin hunnuam hong pia Kristie tungah zong lungdamna lianpi ka ko hi. John aw nang zong hong phawk mahmah ingh. Cress tawh Germany na omlai vua kong hawh laite mangngilh thei keng.\nMaitai taka nong zindona uh hangin ka lungdam hi. RoRo zong ka phawk lai mahmah hi. A tapa Jack bangci ciang tung ta ahia? A gol khit leh a pa RoRo mah suun hamtang in teh maw!\nNuam mah si e maw no tawh ih kikholh lai hunte! Sanggampa Mark aw nang zong ka lungsim sungah na mang ngei kei hi.Na tenna nitumna gam vuuk omna lamah nuam takin na om ding lamen ingh. Nang tawh Boston khuapi sunga Comedy Club ah ih va lut lai khong leh ih pusuahkik cianga deih tak nong pomcip lai khong phawk mah sing e maw. Tua ih hun nuamte in tuni ciang dong lametna ka lungsim sungah hong nosuah sak zo lai hi.\nKatie...nang hangin kei dinmun sang a tung zo ka hihi. Ei lakah nang pen ahoih pen leh a thahat pen na hihi. Kong paaktatna cikmah hun in bei thei ngei lo ding hi. A citak leh nasep a hanciam mahmah khat in kong ciamteh a, mi dangte itna tawh a kem a khoi den mi khat na hihi. Kei hong kimat madeuh in ei gel phone sungah SMS tawh ih kiho zal khak pen manpha ka sa mahmah hi. Na mopawi ciang kong kihel hamtang theihna dingin thu na ngengen ingh....ahihang hoih tak ngaihsun leng ih pi bangin ateek khin hileng kilawm kisa ta ingh!!\nPi aw... na zatang te hunman in na neek ding mangngilh ken maw. Nisim lamsiau den inla, na tha hatna dingin zong na laam zel in maw pi. Kong ciahkik ciangin na zawlnu Margarita kiang ah ong hawh pih ding hi'ng. Tua na ut leh cidam ding leh thahat ding na hanciam in, tua pen kei nuntaakna dingin zong thupi mahmah hi!\nA let khia:Lam Thang (Zomi Quavadis)


url: =Interview: Inn phawkna La agelh & asa lasiam Vai :: ZOMI DAILY\nposted on 9 September 2012 at 1:31 am Lomkholna: Article, Celebrity, Interview, Sawltak\nEi Zomi sungah lasaksiam leh laphuahsiam tampitak ihneih lakah tutung ZomiDaily ii “Zomi Star” Column ah suahsakding in “Vai” tawh kana kimuthei uhhi. Amahpen “Vai” cihciang bektawh ki tamtheihzaw himah taleh aminpi atheinuam tampi ki omding ahih manin, aminpi tawh kong pholak masading uhhi. Aminpi Vai Suan Lian hi a, Rev. Suan Khen Mung leh Nu Sian Lun Niang te tapa upenpen ahihi.\nVai pen Zomi sungah Alter latawh ihtheih masakpen cilengzong ki khiallo khading hi. Ama laminthang mahmah ahi “Inn” cih lapenzong Album ah akibawl mapek in amin thangkhin hi a, Zomi akua maciat inzong ih bilkha ah aomden lahoih mahmahkhat ahihi. Athu ahoihban ah a laphuahdan, lasakdan mahmahzong midang tawh kibanglo in Pasian in thupha apiakngiat khat ahih banah tulaitak khangnote leh ei Zomi tampitak in ih angtanpih mahmahkhat ahihi.\nVai pen lasaksiam bek hilo in, laphuah zong asiam mahmahkhat ahihi. ZomiDaily tawh kamkupna kaneihkhit uhciangin ama laphuah bekbek dawng 50 bang phakhinta cih katheikhia uh a, ka lungdampih mahmah uhhi. Tua aphuahsa late sungpan pawlkhatbek Album kikhumpan a, tampi takzong ki khumnailo cih Vai in ong genbeh hi. A laphuah a kihelna leh ama lasakna Album enpakleng: “Lai Mai Thak” leh “Na Ma Hong Vang Ding Hi” cihbang in ki muthei hi.\nTulaitak zong Vai in ama Album thakdingkhat a hanciam mahmah laitak hi a, Music khempeuh tumkhinta, asakdingbek kisamlai cihzong ZomiDaily tung onggen theihi. Asawtlo in Album thakkhat ong hawmkhiading nahi gige ahih manin ih ngaklah mahmah hi.\nVai tawh kamkupkhopnadan lianlian in pawlkhat:\nZD: Namin pen banghang in “Vai” bek ci nahia? Minno Nickname adangkhawng na neihia?\nVai: Neimah ing, kaneu akipan ka nulepa in Lianpi ci’n ongsam uh hiven.\nZD: Tua aihleh banghang “Vai” malkhatbek tawh ongkisam ahia? Ahang nonggen theidia?\nVai: Lawmte pawlkhat in “Vai” cihtawh ongsamzaw leh Lianpi cih minzong tampianta ahih ciang a hehehe… (nuikawm in)\nZD: Na laphuahkhit pen tammahmah khintamawk cileng, tuasung pan nadeih penpen?\nVai: Ongsuakding Album thak sungah akihel “Ka Kumpi Nu” cihpen hi.\nVai: Hih latawh kisai mikhat ka lungsim sungah om ahih ciang a (ahem…)\nZD: La nasaksa khempeuh lakpan na deihpen eleh?\nVai: Inn lamah hipah.\nZD: Inn lapen ki deihmahmah cileng nangzong naphuah in bang Feeling tawh naphuah aleh?\nVai: Kei innbek ah aomdenkhat upmawhlohpi innpan gamlapi ah katunciang inn ii anopna leh kanu kapa te ii hongkep honghuaina teng athak in phawklua kaihciang a kaphuah hi.\nZD: Aw himaw. Tualeh lasak pen kum bangzah khawngin kipan nahia?\nVai: Keimaw, iiii… Tan 9, Tan 10 pawlpan la uk in, lasak akipan hi’ng.\nZD: Leitungbup hita leh Zomi sungah hitaleh lasasiam nadeih penpen?\nVai: Mr. Big Group te deih mahmah ing.\nZD: Laphuak eleh?\nVai: Mg Mg Zaw Lat siam sa ing.\nZD: Tulaitak nabawlthak Album pen Pasian’ la ahia, Zawlla?\nVai: Zawlla Love Song lam hizaw.\nZD: Love Song phuakin sa cilengbel lawmngaih tawh na lungtang kitam (heartbreak) khawng aom ngeihia?\nVai: (zumpipi in) hehehe khatvei bel…\nZD : Hih bang a minthang lasiam laphuah tawh mi hong theih khat na hihna pen bang hang a ki um mawh na?\nVai: La tawh kisaibel uk mahmah, hanciam mahmah ing. Tuaban ah ka Pa pen aneutung akipan la uk mahmah leh Music uk mahmahkhat ana hihna tawh keizong tua sisan mah om ahihman hi’nteh. Hihdan a mihongtheih dinginbel ki lamen ngamngei kei-ing, ahihhang Pasian hehpihna hang hizaw.\nZD: Tualeh na neu akipan na sunmang e?\nVai: Engineer (Design) lam hi.\nZD: Na lungsim hong siangthosak, hong nuamsakthei mahmahkhat e leh?\nVai: Video etmah hipen…\nZD: Na Crazy mahmah vankhat…?\nVai: ROMP Jean\nZD: Zomi te La leh Music tawh kisai namuhna eleh?\nVai: Zomi sungahbel La tawh kisai ih theihna, ih siamna tampi kisamlai in mu ing. Kei akipan…\nZD: Tulaitak na gennop velvel thukhat hong kidongleh?\nVai: Na ngaklai un (innkuan pihte tungah)…\nZD: Tualeh ZomiDaily ah onghawh Zomi te tungah na hawhsawnnop aom hia?\nVai: Hih ZomiDaily ong phuankhia te akipan ma apangkhawm leh asim mimalkim tetung ah lungdam mahmah ing. Mailam ahzong mapang khawm laini… Presented by Zomi Daily/Deih Mang\nPrevious: Bang Alternative Income Source hoihpending ~ Carey Suante\nNext: Pasian’ deih nuntakna ~ GS Pau


url: =Subject: 4 selected / Creator: The New York State Tenants & Neighbors Coalition / Level: Collection - M.E. Grenander Department of Special Collections and Archives Search Results\nStart Over You searched for: Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Social Activists and Public Advocates ✖Remove constraint Subject: Social Activists and Public Advocates Subject Videotapes ✖Remove constraint Subject: Videotapes Subject Rental housing--Law and legislation--New York (State)--Periodicals. ✖Remove constraint Subject: Rental housing--Law and legislation--New York (State)--Periodicals. Creator The New York State Tenants & Neighbors Coalition ✖Remove constraint Creator: The New York State Tenants & Neighbors Coalition Level Collection ✖Remove constraint Level: Collection


url: =Puchong veng lamah LRT Meileng taisak tading :: ZOMI DAILY\nposted on 30 March 2016 at 10:24 pm Lomkholna: Malaysia, News, Sawltak, World\nMalaysia gamsung ah khuasung vengkhat leh vengkhat kikawmna alemzaw, abaihzawding ngimna tawh Prasarana Malaysia Bhd te’n meileng Station hong behlap uh a, hongtungding April 01 niciang in LRT Station athak 4 ki honbeh tading cih The Rakyat Post pan kiza hi.\nMeileng LRT System ihcihcih pen a Long Form in “Light Rail Transit” hi a, Ampang Line LRT panin Puchong venglam zuanin Station 4 aki behlap ahihi. Tua akibehlap Station thak 4 tepen IOI Puchong Jaya, Pusat Bandar Puchong, Taman Perindustrian Puchong, Bandar Puteri cihbang in Station min kipia dinghi.\nChief Executive Officer Datuk Azmi Abdul Aziz in hih meileng lampi aki behlapna hangin mi tampi in khuasung kikawmna ah tampi noptuamding uh cih a lametna genkhia a, hih meileng ataina munte ah khatvei apaisim in mi 1100 tabang puadending ahih manin, mi tampi in noptuam pihding cih genkhia hi.\nTuaban ah Prasarana Malaysia Bhd akici Company te’n mipi atamtheithei in Public Transport azaknoptheih nading in Promotion tuamtuam bawlzel uh a, mipi alunglut theihtheihding in vaihawm tawntung uhhi.\nTulaitak nisim zumkah hunsung in mi 450,000 valbang in LRT meileng zangden uhhi cihzong genkhia hi. Tuaban ah mailamciang tuasangin azang tamzaw semsemding ahih manin kumkhatsung in LRT meileng azang mi 50,000 tabang ki behlap dending cihzong amau ii muhna leh upmawhna te genkhia uhhi.\nLRT Station aki hongthakding munte pen mipi te nawkphatdiakna munte ahih manin, hih Station athak 4 bekbek hanginzong LRT azang tampitak ki behlapding cihzong genkhia uhhi. IOI Puchong Jaya, Pusat Bandar Puchong, Taman Perindustrian Puchong, Bandar Puteri cih vengsung ah aomkha tezong ahamphadiak hongsuakziau hi.\nNungkum October 31 ni inzong Station athak 4 aki honbehkhin hi a, aki behlap LRT Station te ahihleh Awan Besar, Muhibbah, Alam Sutera, Kinrara BK5 te ahihi. ZD Sawltak #zomidaily\nPrevious: Zogam khantoh niciang a ding etkholhna ~ Deih Tung\nNext: Mi hong muan theihna dingin ~ Hau Za Cin\nZAM Thupuak :: 09 Jun 19 (UN Child Protection Unit tawh kimuhna)


url: =Khawkpi 7 | KHEMBAWL NASEPNA, SIKHA HOPIH THEIHNA THU OMZIA ~ MUC\nKhawkpi 7 | KHEMBAWL NASEPNA, SIKHA HOPIH THEIHNA THU OMZIA\nAdmin 3:49:00 PM Articles, Hun Nunung Ading kigin Kholhna\nKHEMBAWL NASEPNA, SIKHA HOPIH THEIHNA THU OMZIA\nHun bei kuan ciangin sikha hopihna pen a pawl pawl in hong dawk zuazua ding hi. Thu zui mite bawlsia dingin khem siamna vaang namthum zang ding hi. Kha hopihna in Mang. 16:13,14 sunga agen pawl thum cih bang lel tawh zong hi lo lai in, gulpi, acih ziau lel bang te in, mipawl dang khempeuh kai khawm in (agawm na tawh) kipawl in nasem ding hi.\nKamsangpa genna ah, kih huai kha namthum, gulpi (sikha hopihna), sapi (Pope), Kamsang zuau (a puk protestant te) te kamsung pan pusuak ka mu hi, ci hi. Dawi gilote khate in na lamdang bawl in, hong phial keei uh hi mai hi. A thupi pen khat panin, Khris nihveina hong pai kik nading lim cingin a ki bat pih lim tawh hong kilang lai ding hi. Hih khemna pan suahtak theih nading pen, Pasian kammal Laisiangtho leh hilhkholhna thute kip tak a letna bek a om hi.\nKHEMBAWL NA NA LAMDANGTE\n“Uiphuk bang kihhuai kha namthum, gulpi, sapi, kamsang zuau te kam pan pusuak ka mu hi. Amaute in dawi gilo te khate ahi uh a, leitung bup kumpite kiangah pai in, Pasian nilianpi ni a, galdo nading ah, amaute a kai khawm hi.” Mang. 16:13,14.\n“Tua hun ciangin Khris zuau leh kamsang zuau te hong piang ding a, lim leh nalamdangte lak ding uh a, ahih theih leh, a teelsa te nangawn a khem ding uh hi. Matt. 24:24.\n“Amah in na lamdang lian bawl ding a, mite muh in van pan leitung ah meikuang te kia sak in, tua na lamdang te tawh leitung a teng mi khempeuh khem ding a sapi muh in vangliat na lak in, nam sau tawh liam a ahing kik sapi, mi khempeuh abia sak ding hi. Mang. 15:13,14.\n“A sawt lo in hong piang ding thu ka muhna ah, kawm kiu kek kek a ki ho na, zai semsem in Satan vang hong khang in, ama kiang a kipia mi pawl khat te in na lam dang hong bawl thei ding hi. Mite muh in van pan meikuang nangawn hong kia sak thei ding uh hi. Tua bang a kiu kek kek a ki ho siamte in mit phial lak bang in na lamdang te a bawl uh ciangin, Topa Zeisu Khris min pau lamh in bawl ding uh hi. Mi tampi te in Pasian Tapa leitung a om lai a, a na lam dang bawl ngei zel sate bang mah in a seh ding uh hi.” EW. 86, 87.\n“America a, Protestant te in tua sikha hopih theihna ah akhut zam masa pen ding uh hi. Tua mah tawh Rome vang liatna len kop ding uh hi. Hih kha nam thum ki kopna in a thu zawh na tawh, ih gam in Rome nung zui in mite in upna maan sikcip ding hi.”\n“A hun zui a, tapidaw hih lel na pen in, sikha hopihna tawh kizom semsem ahih manin, mite khemna thangsiahna zia siam semsem uh hi. Satan mahmah zong ahun zui in ki khel toto hi. Amah in ataang vantungmi bangin hong ki lak ding hi. Sikha hopih kusale (deligate) te tungtawn in, na lamdangte bawlin, cina te damask in, akinial theilo na lamdangte bawl ding hi. Tua khate in Laisiangtho sung thu, a um in kigen ding uh a, pawlpi zong a zahtak bangin kibawl ding uh a, amau nasepte Pasian bawl takpi mah kisa kha ding hi.” GC 588.\nMite mai ah, cinatna khempeuh a dam sak thei Zato Mangpi bangin kilang ding a, mi tampi ten’ khuapite, a siatsak, a hawm suaksak dongin natna citeng, buaina citeng tung sak zaw ding hi.” GC 589.\n“Satan in leidat te tawh zong nasem ding a, aki ging lo khate akaih khawp na ding ahi hi. Amah in (Laboratories) datkhuai nate zong sin a, Pasian in akhuan apiakna zahzah, ama vanglian na tawh a uk zawh theih nading in zangh hi.” GC 589.\n“Satan in na lamdangte bawlna tawh mite muh in van pan meikuangte kia sak dongin na sem hi. Mang. 13:13. Tua bangin leitung a teng mite in adin’ mun uh len uh hi.” GC 612.\n“Alang lam ah gupna thupha lah hilh, khate in lahna sem kawm uh ahih man in mi tampi in ze-et pa lam ah lawp mah mah uh hi. Mihing bawl theih ngei lohte ahihi, ci-in teci pang in a khempa in zo semsem a, atawpna ah, amah leh amah kidal zo nawnlo in ki pumpiak ciang dong a tung ding uh hi. Tua alamdang vang liatna pan asuak ta zo nawn kei uh hi.” DA 528.\n“Tua hun ciangin tapidaw leh tapidaw lo ki lamdan’na om nawnlo mai a, khentel hak mahmah ta hi. Pawlpi mite in lawkite gamtat bangin gamta lel ta uh hi. Satan in amaute pawlkhat ah gawm in, sikha hopihna ah ki pum khat sak hi. Pope pawlte, na lamdang bawl peuh thupi asa phadiakte, pawlpi maan tehna hi ci a aki sak theihpih zaw sem uh hi a, hih na lamdang bawlna in khem zo ta hi. Protestant te in zong a thu maan muhsa sun sun te uh khahkhia mawk uh ahih ciangin, tua lakah kipawl thei ta uh hi. Pope pawlte, Protestant te leh, lawki te in aki bang in Pasian thuzui lim mah pua in, hih kipawlna ah mainawt in, leitung bup zo mang ding uh a, sawt veipi a ki lam en kum tul man’na kingah ding hi, ci hon ding uh hi.\n“Sikha hopihte zangin: Satan in mite thupha pia a, natnate dam sak pa, biakna zong a thak upna hoih zaw pia bangin kilak a, ahih hangin a tatak in mite suksiatna ding ngentang a sem niloh ahi zaw hi. Ama zolnate in mihon kisiatna ding vive ahi zaw hi. Ki deekna omlo, ut peuh bawlna, ki totna, sisan luan’nate in zui pah hi. Satan in gal kidona khawng nop asa hi a, mihing te lung ngol ding in sosuah a, ama ukna sunga, om kha mite kheltatna leh sisan luan’na ah va mahmah hi. Minam kikal a, gal kido ding khawng a ngimna pipen hi pen a, Pasian nilian ni a galdo dingin mihing lungsimte a zawh theih nadingin, zongsangh khol sak hi.” GC 588, 589.\n“Tuahsiatna, tuipi leh leitung pan, gamkang pan, khuapi kipei, gialpi kia pan, tui ciin pan, pingpei pan, tuihualpi pan, zinlingpi te pan tawh mun citengah anam tuamtuam nam tul bangin Satan in ama vangliatna zangin piangsak hi. Ankung minta khawng phiat mai sak a, kialpi tung pah hi. Huih lak ah natna-gilote sawh in, khah a, tul tampi pi in sih lawh uh hi. Hih bang siatnate hong ki nawh semsem ding a, kibuai semsem ding hi. Mihingte leh ganhing te hong susia ding hi. Leitung in thuum in, tau in, a vul cip ding hi. A kiphasak mihingte cimawh in a bah ding uh hi. Leitung mahmah zong a sung aa tengte bawl in a nin ding hi. Bang hang hiam cih leh, amau in thukham a palsat uh hi. A tawntung thuciam a kisia sak uh hi.” Isa. 24:4,5, GC 589,590.\n“Khemna lian nunung ih mai ah kilang baih ta ding hi. Anti-Khris in na lamdang ih mai ah bawl ta ding hi. Laisiangtho kammal bang linlian ih let kei leh amaan ding mah tawh ki bang lua mawk ahih ciangin, atatak leh a zuau ih khentel thei kei kha ding hi.” GC 593.\n“A sawt lo in Pasian nasemte leh asem lote kikal ah kidona piang ding hi. A sawt lo in a kisingkhia thei khempeuh kisingkhia ta ding hi. A ki sing khia thei lo het teng bek cian ding hi. Tua ciangin, dawi gilo te in kiim uum sa in, Satan hong ki lang ding a, “Kei mah Pasian ka hihi,” hong ci ding hi. A teel sa te teek teek mah zong a khem zawh leh khem dingin na lamdang namkim hong bawl ding hi.\n“ A ki ze-et, aki zol Pasian mi muanhuaite in, amau vang liatna let mat Ex. 31:12-18 ah na ngah ding uh hi. Amaute in anungta kammal, “Kigelh hi” cih kammal tung bek ah ding kip ding uh hi. Tua bang bek mah din’ mun muanhuai ahi bek ding hi. Tua hun a, Pasian tawh kiciam aa, ciampel mite ah ahih leh, Pasian neilo, lamet omlo ahi ta uh hi.” 9T 15,16 (3 TT 284, 215).\nSATAN ZUAU SIAMNATE\n“A kisia mi ih cih peuh mah te in, Satan in khem theihna namkim tawh na lamdangte a bawl na nung a, gupna ngahna ding thumaan itna neilo a, asang lote ahi hi. Tua bang mite Pasian khuan piaka hong pai khemna zuau thu a um khate ahi uh hi.” 2 Thess. 2:9-11.\n“Mihing asih khit teh a phawk thei kha khat pusuak ci a upna leh Sunday sian’tho sak na ding thu tawh hih thu nih zangin Satan in mite khem hi.” GC 588.\n“Tua hun hong tung baih ding hi. Eite in Jehovah khut ih len ten tan ding hi. Hih na lam dang bawl nate in, Pasian mite khem a sawn paih nading deihna a, dawi gilo te bawl ahi hi.” EW. 60.\n“Hih Sikha hopihna vai in, dawi upna leh sikha zuau khemna ding kong vang zapi in hong aa, tua mah zangin dawi gilo te in pawlpi sing zo thei pen hi.” GC 604.\n“Tua sikha te kiang pan in thu ki za ding a, Pasian in, leitung upadite zong vantung upadi mah bang a zuih ding hi a, Sunday nialte zong aki khel uh kul ding hi va hilh un, hong ci hi, ci-in gen ding uh hi. Amaute in leitung a gitloh luatna khawngte lungkham in kithum sak ding uh a, biakna nasemte in a lung hih mawh bang keek mah in ki lung hi mawh sak in, Sunday siangtho tak a a ki tan’ noplohna hang hi, ci-in ngawh ding uh hi. Amaute’ teci pan’na asang nuam lote tungah heh mahmah ding uh hi.” GC 591.\n“Pasian ah, belh lai hih na a bulpi in, ki-itna neihna ahihi. Ahih hangin tua nangawn kiam semsem ding a, sia leh pha, khen tel hak zo phial ding hi. Thukham sawmte bang zong thu sisa bang in kihilh zaw ta ding hi. Bil thak a, mot gualnopna zui in, Laisiangtho pen upna ngahna dingin zong nial sak zaw ta ding uh hi. Khris mahmah zong ni dang a akinial ngeisa mah bang in kinial ding a, mite in tua khemna pen sittel selo sawnsawn uh hi.” GC 558.\n“Tuni nunung a kisiatna hun ih tung ta hi. Mi kim khat, tampi khop mah in thu upna pan pialkhia in, dawi gilote khemna asang ding uh hi. Na lai simte na thu zakte ki dawm in, Sikha hopihna thu deuh deuh ah lawp kha kei in. Satan in mihing te a guuk mang theih nading pang gige a, a va kihel khate peuh mah khim in khemna tawh ngah hi. Amah in tua upna ava dawpte peuh mah a vangliatna tawh manpah lian in, zo zel hi.” MM 101, 102.\n“Satan in leitung a khem zawh nading asiam theih tawp, sawtpi a kipan akigin’ kholh niloh ahihi. Ama nasep kipatna Eden huan a, Eve kiangah, “Na si takpi kei ding hi,” a cih phet a kipan in abul a pan pah ahi ta hi. Na nek ni un, na mit uh hong kihong ding a, Pasian te bang in sia leh pha, na khentel thei ding uh hi. Gen. 3:4,5. Sikha hopihna tawh, amah in mite a khem theih na ding tawmtawm in, damdam in behlap toto ding hi. A ngimna teng cin’ khin nailo a, ahih hangin hun bei petmah ding ciangin a cin’ khin ding hi. Kamsangpa genna ah: “Uiphuk bang kih huai khanam thum ka mu a, amaute in dawi gilote kha hi uh a, na lamdangte bawl in galkido ding in ki khawm sak hi,” ci hi. Mang. 16:13,14, GC 561, 562.\n“Sawltak te in, tua kha zuau te pen, laisiangtho thupiak a kigelh te tawh a ki leh bulh a, aki bawl hi, ci uh hi.” GC 557.\n“Tua hun mah in nuai lam pan zong vangliatna tawh akisem ding hi. Pasian in hehpihna nasepna ah, aki-ap kusale te azat mah bangin, Satan in zong ama ukna sunga kipia mite zangin nasem a, topa tampi leh pasian tampi om ding hi. En un, hi lai ah Khris om hi, huai lai ah om hi, a ci ki za ding hi. Satan koppih na tawh mite in, a sep ding uh a om bang sem lo in, lampial uh, mun citeng ah kimu ding hi. Lim leh na lamdang te om ding hi. Upna gil nei mite in ahih leh, tua hong pa tau sak nate aki dawk dan te telsit set ding uh a, Pasian mite’n ahih leh, zawhna ngah veve ding uh hi.” 9 T 47.\n“Tu hun a hong ki dawk zia te, hun masa lai a asepna te sangin (khitmi) ki lawm zaw mah mah a, akhem dan te zong nakpi in siam zaw ahih manin lauhuai zaw kan mahmah lai hi. A hun masa lai in Khris leh Laisiangtho bang anial hi a, tu in tua tegel bang thukimpih mahmah zaw leu leu hi. Laisiangtho pen, alungsim ki thaksak lopite deihna tawh akilem thei dingin, kitei ding a; tua pen in alaibu thumaan gil pen anei nawnlo ding a kibawl ahihi.” GC 578.\n“Mi tampi in sikha hopihna pen mihing nasepna hi lel, ci in sehsak phot ding a, ahih hangin kudai a ava sin ciangin amau bawl theih loh na ahih teh, mihing bawl mawk hi lo Pasian vang lian hi takpi hi, ci in um kha zel ding uh a, tua bang mite khemna thangah a awk ahi zel ding uh hi.” GC 553.\nHun beina ding nai ta a, lawkite vang liatna hong khang semsem ding a, lawkite’ Pasian vangliatna te hong dawk ding a leitung khuapite ah amau kudai hong ki lak ding uh a, amau nasepna zia ding, aki panpan ta ahong hi ding hi.” TM 117, 118.\n“Tua bang in thumaan leh thukhial kikal a, kidona lianpi hong om ding hi. Van pan in Khris nung zuite tungah nuntakna thak leh khuavak thak hong kum lai tak in, nuai lam pan in zong Satan thapiak nuntakna thak mah hong pokhia zel hi. Leitung na khempeuh haksa in, ki thasan tek hi. Kum zalom khawk tampi sung gilo kumpi pa in, Zuau ngian siamna tawh mihingte akhem ngitnget hi. Amah in ahoih vantung mi bangin kilak in, mipite in tua khembawlna dawi gilo te kha thu upna ah a lawp khazel uh hi.” 1 Tim. 4:1, DA 257.\n“Khuamial kumpipa in alungsim ngiansiamna khempeuh mite khemna in zang a, siam thei tak in mite a din’ mun tek tawh kituak in a zol hi. Mi teisa te lak ah, tua sikha hopihna tawh mai anawt zaw lai, asang zaw pilna ngah ding in zol a, mi tampi a thang ah a awk uh hi. Tua sikha te pil na pen, van pan hong kum suk hi lo in, leitung pilna ngaihsut tawm ahi, dawite thu ahihi, ci-in Sawltak James in gen hi. James 3:15. Hih pen mi khem siampipa in, a ngimnate a tangtun’ theih nading in hum cip phot hi. Gamlak a Khris a ze-et laitak in, vantung mi vanglian pen bang a aki lah ngeisa mah bangin, mihing te mai ah khuavak vantung mi bangin a deih huai thei penpen in hong ki dawk ding hi. Amah in thu lian pipite gen in, mite “Rapture aki ci mite kikhelna thute khawng thupi asa bangin mi up theih nading in hong zang ding hi. Van sangpipi khawng a aki len theihna khawng, mi makai te in thupi a sakte uh pahtak pih bawl ding a, amau pilna ah kisa thei in, a tawntung Pa pen sim mawh sak ding hi.” GC 553, 554.\n“Vantung ah mihing bawl theih loh ding nate hong kilak ding a, tua pen dawi vangliatna tawh ki bawl na lamdang hong hi ding hi. Dawi gilo te kha te leitung kumpi te kiang ah pai in, leitung bu a ami khem nasep uh ahat theih nadingin, amaute Satan tawh kipawl dingin zol in, vantung kumpipa langdo ding in a sem uh hi. Tua kusale te zangin, Ukpa te leh amite uh, akibangin khemna thuakte ahi khawm uh hi. Mite thokhia in, amah mah Khris in ki bawl in, leitung gumpa za-ah kikoih in, kibia sak ding hi. Vantung pan a ahong kipia hi ci-in na lamdang pipi bawl in, cina te dam sak ding uh a, ahih hang in a taktak in ci leng, Laisiangtho langdo a nasem te a hi gige zaw uh hi.” GC 624.\n“Lamdang nasa kei un, Satan mahmah in zong khuavak vantung mi bangin hong ki bawl ding hi. Tua hi a, a pawlte laka siate in zong, thumaan siate bang mah a, ahong ki bawl ding pen, thu lamdang hi nawn lo hi. Amaute thaman pen a gamtatna bang tek uh, ngah ding uh ahi lel hi.” 2 Kor. 11:14,15.\n“Tua ciangin migilote hong kilang ding a, Topa in akam pana hong pusuak huu tawh amaute sumai mang ding a, hong paina vantung in amaute a vat mai ding hi. Amah in Satan vang tawh lim leh na lam dang ki bawlte nungah hong pai ding a gupna thumaan asang lo a, thu zuau tawh khem theih a, ana omte a vek pi un, a kisia khin ding uh hi. Tua bang mah in Pasian in tua khemna khauh amaute lak ah sawl a, thumaan umlo, thumaan lo a nop asa thei, zuauthu um thei dingte, mawhsakna thuak nading ahihi.” 2 Thess. 2:18-12.\nKhemna lakah a thupi pen khat in, Satan amah mah Khris a, aki bawl na ahihi. Pawlpi in sau veipi a, alam et uh Gumpa hong pai ding pen, amau mah mai man’na ding ahi ta zaw hi. Tu in mi khempeuh bupipa in, Khris hong pai hi, ci-in amah mah hong ki lak ding hi. Leitung mun tuamtuam ah, minthan’na tawh Satan hong ki lak ding a, Mangmuhna sunga John in Pasian tapa amuh dan hong zil ding hi. Mang. 1:13-15.\nAmah akiim uum vangliatna pen mihing muh ngei tua kheng om lo hi. Zawhna tangkona huih lakah ging a, Khris hong pai hi. Khris hong pai hi, kici hi. Mite bok in amai ah bia uh a, tua lai tak in amah in akhut lamto in, Khris in leitung a omlai a, anung zuite thupha a piak bang in, aom mite thupha pia ta zen hi. A awte nem in kulgin’ a ngaih hi. Gumpa in, vantung thumaan hehpihna tawh apiakte mah bangin aw gin dan, awnem in, kitel in, siang hi. Cinate dam sak a, Khris bawl ngeite mah bang sak in, Sabbath pen Sunday tawh aki laih hi a, thupha zong ka piaksa hi, ci-in gen ding hi. Ni sagih ni siangtho taka tang tentan a, khuavak leh thumaan tawh kong sawl ka vantung mite thupiak ana manglote, kei ma min ahong dem, a hong gensia hi, ki ci sak hi. Hih thu pen khemna zosiat a, a bul pen akhauh pen ahihi.” GC 624.\n“Satan in gamteng la in, amah Khris in ki bawl hi. Na khempeuh ahi lo lamlam in lak a, bulh kawi kawi in, ahih theih khempeuh lumlet in, a teelsa te nangawn khem hi. Ei hun mahmah in tua nasep ki pan zo a, zom toto lai ding a, innkuan bupbup in, khat vei lai a, thu maan a lungkim sate nangawn tua khemna ah a upna sa uh bei in, khat vei lai a, akop pih ngei sa uh a it uh a Topa uh a taan ding uh hi.” TM 411.\n“Satan in a teel sa te teek mah khem ding in hong kuan ding na thei hiam? Amah in Khris ka hi, ci ding a, cidamna thupha mangpa taktak in hong ki bawl ding hi. Amah Pasian hi, ci-in aki up theih na dingin, van pan meikuangte kiasak ding hi. Eite in Laisiangtho sung thumaan tawh ih kidal ding hi. Sp. T.B. No. 6p.33.\n“Satan in mihing bangin hong kilang bek lo in, Zeisu Khris in hong kibawl ding hi. Tua ciangin thumaan nial mite in amah topate Topa, kumpite Kumpi in sang ding uh hi.” 5 BC 1106.\nKHEMNA DAL NADING\n“Pasian vangliatna leh a thu kammal om bang lian upna tawh aki keem te lo buang, hih khemna sungah kinil khin ding hi. Mite in hih leitung thu sungah lusu ding uh a, Pasian hehna hong kibuak khiat ciangin khang lo phing ding uh hi.” GC 562.\n“Satan in na lamdangte abawl ciangin, mite in amah Pasian asak khak nading uh ahun hong nai ta hi. Lim kilakte, na lam dang kibawl in, ahih theih leh teelsate nangawn akhem nading a, kiseh toto ahihi. Mite suahtak theih nading pen, tua nate akibawl ciangin thumaan omsa tawh akilem hiam? sittelna bek ahihi. Hih leitung abei mateng’ hih thu na taang ko den un,” MM 14,15.\n“A hih hangin Pasian mite in lam khial lo ding uh hi. Bang hang hiam cih leh hih Khris zuau hilh nate pen Laisiangtho tawh ki bang lo ding hi. Sapi leh a milim biate tunga athupha piak khawngte Laisiangtho in, Pasian hehna bang mah tawh kihel lo, kibuak hi, acih pen hi zaw sop ta hi. Laisiangtho teltak a asittel, thumaan itna aneite bek mah in, hih leitung bup khemna lianpi tawh a uk cip pa vang pan in a suakta ding uh hi. GC 625.\nSIKHA HOPIHNA PAN KIKEPNA\n“Hih sikha hopihna in thu azawh zia, alauhuai zia a tel thei mi tawm bek mah om hi. Amaute in aki phal lo mun ah ding ngam uh a, hih vanglian susia pa in amaute deihna teng huam in zo hi. Ama lam lahna bangin khat vei peuh mah akaih zawh nading hanciam in uk gawp hi. Amaute hanta bek tawh, hih zolna a bilthak, alusu sak thu zawh theih hi lo hi. Kha te awkna ding a, nau awih banga ki awi thangsiahna panin, upna tawh thunget hangin Pasian in vangliatn tawh ahuh ding lo ngal zawh theihna lampi dang omlo hi.” GC 558.\n“Kha hopihna pan kidal nadingin, Pasian kammal maan takin thei a amun maan ah bulh thei ding kisam hi. Pasian kammal in tel takin thei a amun maan ah bulh thei ding kisam hi. Pasian kammal in tel tak in lak a, thumaan sik kual khaute sikkawi aki bulh bang ahihi. Amau ut bang a zuih loh nading un kitel takin lak hi. Hih kisiatna lak panin tua thumaan in ahum ding hi.” IT 344, 345 (1 TT 119, 120).


url: =Vondeih Kep Ding – 74 (Dimno’ Pa) :: ZOMI DAILY\nposted on 9 November 2016 at 12:26 am Lomkholna: Article, Paukhankap\nDam in lai dalno khat hong gelh kik ing. Tu laitak ko kiangah kumpi kitel ding tawh kibuai khenkhang in tv channels khempeuh phial ah hih tu bekbek gen in nei uhi. Lawmte bang adeih uh kibang lo-in khat in Donald Trump, a khat in Hillary Clinton deih in gumtuak uh-a, kinial nial in kitotlawh dek liangin tu’n tuathu hangin na sepna bangah kipau pih nawnlo uhi. Tu-a bel kumpi kitelna hangin ka tuah khak thu khat hi-in, tua lo konggen nop thudang khat om hi. Ka theih ngeiloh, ka tuah ngeilo thu haksate ka tuahkhak simin ka phawk tawntung, tuma kum (10) lai-in ka siate khat hong genthu, hong gen kik nuam ing.\nKhatvei, zingsang hun masa-in ka Circuit sia uh U Tan Myat Soe hong lut in ka class bup un Circuit Problems khat hong bawlsak sak in, diagram zong hong suai un, hong ci hi. A lai kasim sim ciangin ka hihdan ding, ka patdan ding theilo ka hih manin, “Sia, en hihdan i sin ngeinai loh pi?” ka ci hi. Hong nuihsan kawm sa-in keilam hong nga-a, “Na sin ngei loh hangin tuakkha ding hiteh,”(မသင္ရင္ လည္း ၾကဳံရမွာပ ဲ) hong ci hi.\nTua lai-in bangmah phawk lo hita se mah leng hun hong pai toto-in lamet lohpi-in ka upmawh loh, ka kigin hethet loh, ka sin ngei nai loh haksatnate ka tuah ciangin ka siapa hong genthu ka bilkha ah hong gin ciaiciai zel hi. Tua hun ciangin, ‘Aw! Himah ei. Himah ei!’ ka ci hi.\nTawngno aw, nang zong nasin ngei thu, nasim ngei thu te leh na muh ngei, na zak ngeithute bek atuak ding kisa kha kei in. Leitung i nuntak sungin i sin zenzen loh hang, i kigin zenzen loh hangin i tuak ding thu, i phutkhak ding thu tampitak om ahih lam na theihsa ban ah hong phawksak in hong theisak phapha ing.\nPrevious: Malaysia, Sabah vanzuakna saimai ah Sokval gul khat kiman ~ ZD\nNext: Paulap (Excuses or Justification) ~ Tual Khan Suan


url: =Cidam Nading ~ Daniel Mangpu :: ZOMI DAILY\nposted on 17 July 2014 at 12:57 am Lomkholna: Article, DanielMangpu, Health\nZolai tawh teikik-Daniel Mangpu (Zogam Laaizom)\nRef: Zogam Laaizom, March 2012, p-14\nWater :Zingsang tui hai khat I dawn in I ci sa le tui ki hel kimsak hi.\nSleep :I Lupteh veilam kawi in :Luppen ih mut cimsak hi.\nExercise :Kimawl na in I lungsim lawp/zang sak hi.(kimawlna)\nMusic/Literrature :Tumging tuamtuam in I lung nuam sak hi.Lai simna in ipil na/theih na khang sak hi.(Tumging/lailam)\nBeans :Be tampi a nete a khansau na piang sak hi.(Be)\nVeces :Za/Zu te mangpha khak in.(A hoih loh na te)\nLove/Sex :Ki-it na leh nupa omkhopna kikim saksak in.(It na/Omna)\nLoneliness :(Tangom)Tangom/Tang len napan na pai khiat zawh leh na ci dam ding hi.\nMind :(Lungsim)Na khuak tawlnga sak lo a na zat den manin teekna huai na ki dal thei hi.\nTea :(Niangteh)Tuisa niangteh kisah dawndet na in thau kiam sak hi.Cancer nat na dal hi.I ci no suah sak hi.\nSmile :(Nuih mai)Leitung nuntak na pen nuih mai na tawh kidim/do.\nKizia :Minutes tawm vei sung ta kizia/ki heek na in I pumpi a ding a hoih pen gamtat na khat hi.Ki ziatna in pumtung sazang te ki lok sak(neusak/liamsak)hi.I pum tunga tha hawm na ding,a kisamlo te paihkhiat na ding si in sem a hih manin I kiziat the sipai man sak hi.Sipai manleh I tha zang hi.Mi pawlkhat in a khut a nung lam ah vik/lek a hih manin awm a ding zong hoih hi.\n3.Thuk tungah a kiso sak kikkik tuilum.\nSingah tampi huai lo:\nAnn neek madeuh mehtui sikkeu 1 hawp kiau ding:\nZing an gilvah nading bek hilo tha om nading neek kul:\nPrevious: Khaici Tuh Hun ~ Tg. Kham (ZAM 2011)\nNext: Sanglai sinna in gam ukna hoihsak in gamsung zong kilemsak ~ CS Dal


url: =Yangon thuthang: inn kicim, hotel meikang, gamdangsum tawh kiman :: ZOMI DAILY\nposted on 17 September 2017 at 9:54 pm Lomkholna: Myanmar, News, Sawltak, Yangon\nYangon khuasung ah innkhat kicim\nMyanmar, Yangon khuasung aom miteenna taihinn khat kicim cih Yangon Police te tungtawn in kiza hi. Tuni September 17, sun 12:50pm hunpawl in Yangon, Botataung Township, 55 Street aom Apartment innkhat akicimsuk ahihi.\nHih buaina thupiang Incident akizak ciangin Botataung Township Police te’nzong delhpah uhhi. Inn dawltunglam te anhuanbuk akiasuk hi a, sual akibawl Concrete te luilua mahmahta, akum beita ahih manin, akicimsuk hihtuak mawk hi. Hih innkicim hangin asi aliam kuamah omlo cibilbel hi.\nYangon ah Hotel khat meikang\nYangon International Airport, Terminal 2 mailian ah aom Hotel khat tuzingsang 08:45am hunpawl in meikang cihi. Tua Hotel sungaom suangmanpha, vanmanpha zuakna Jewellery Shop sungpan Electric Short Circiut hangin meikuang akipan ci a, Hotel ii atunglamteng kuangto cihi.\nHih meikat akizak ciangin Fire Engine 3 tawh kidelhpah in, 08:55am hunin meikuang ki phelhsiangzopah hi. Meikatna akipatzia athu ala leh meikatna hangin bangteng bangzah supna piang cihte thunei te’n kansan uh cih kiza hi.\nKawlgam ah gamdangsum hangin akiman omzeuhzeuh\nYangon International Airport, Terminal 1 ah zanni September 16 ni in Kawlgammi khat gamdangsum tawh kiman cihi. Tuapa pen Thai Lion Airlines tawh Thailand zuanding in alenkhiatsawm hi a, X-Ray Screening akibawl ciangin avanlak ah India Rupee leh Thai Baht sumhonkhat ki mukhia hi.\nTua akiman sumte pen India Rupee teng 520 leh Thai Baht 14,000 tak ahihi. Kawlgam sumin akituat ciangin Rupee tengpen Ks. 109,200,000 tawh kikimding ci a, Thai Baht tengpen Ks.546,000 tawh kikimding cihi.\nKawlgambup ah gamdangsum tawh kisai in septheihna Licence ihneikeileh bangzah bangzah ihpua zongin hongki manthei ahihi. Adiakdiak in gamdangpan Kawlgam aciah te’n theihhuai, kidop huai hi.\nHih thuthang tawh kizom in, gamkhatpan adang gamkhat ah vanlengtawh nazin ciangin sumtang (cash) bangzah kipuathei cihzong kanmasak huaihi. Gamdang te’n sumtang (cash) in tampipi puavakvaklo uh a, Credit Card leh Debit Card cihte zangzaw uhhi. Tua ahih manin, vanleng tungah sum Currency pen atampen bangzahciang puathei, aki ciangtanzah sangin atamzaw napuakleh pulakkhiat kul “Declaration of Currency” in buaihuaituam hi. Sawltak #zomidaily\nPrevious: September 23 ni ciangin leitung beiding cih thuthang kilimgen\nNext: Lawmngaihnu paak piadingin inndawl 5 na ah mawtaw domtosak


url: =Samsung Galaxy Note 7 Phone te vanleng sungah zat kiphallo ~ ZD :: ZOMI DAILY\nposted on 10 September 2016 at 9:10 am Lomkholna: News, Sawltak, Tech, World\nSamsung Galaxy Note 7 Smartphones tepen nawngkaina om, Battery Charging laitak puakkhamthei ahih manin leitung gamtuamtuam aom Airlines te’n vanleng sungah zatding phallo uhhi.\nHih Samsung Galaxy Note 7 Smartphones Model hangin Samsung Company zong mindaituam mahmah bekthamlo, sumzianzong tampitak suplawh dikdek ding uhhi. Samsung te genkhiatna ah 2.5 Million valbang hih Model pen ki zuakkhiakhin ci a, tuateng khempeuh phialpen Battery nawngkaina om ahih manin avekin alaihkik sakding uh himawk hi.\nTuatawh kizui in Singapore Airlines (SIA) te’n amau ii vanleng khempeuh te sungah Samsung Galaxy Note 7 Smartphones zat kiphallo hi ci’n September 09 ni in tangko khiagiap uhhi. Charging laitak khawngin Battery puakkhamthei cih himawk ahih manin, vanleng ii bitnading Safety ding cih ngimna tawh zat aphawllo uh ahhi.\nTuamah bangin “US Federal Aviation Administration” inzong Samsung Galaxy Note 7 Smartphones te vanleng sungah zat hetlohding genkhia uhhi. Passengers khempeuh in Samsung Galaxy Note 7 Smartphones tepen vanleng tuansung in zangkha hetkei un, Charging zong bawlkha hetkei un. Ahoihpen ah navan Luggage te uhtawh Check-in bawlkhawmzaw un ci’n genkhia uhhi.\nTaiwan gam te ii Airlines minthang leh alianbel nihte ahi China Airlines leh EVA Airways te’nzong Samsung Galaxy Note 7 Smartphones te vanleng tungah ki zangtheilo ci’n Friday ni in genkhia uhhi.\nAustralian te Airlines ahi Qantas, Jetstar, Virgin Australia cihte’n zong vanleng tungah Samsung Galaxy Note 7 Smartphones te ki zangtheilo cih genkhia uhhi.\nHih Samsung Galaxy Note 7 Smartphones te adangtawh laihsakna “Replacement Program” pen September 16 ni in kipanta dinghi ci’n Samsung Company in genkhia uhhi. Singapore gamsung bangah hih Phone te zuak kiphalvetlo cihzong CNA pan kiza hi.\nU.S. Government Safety Agency inzong zanni Friday ni in Samsung Galaxy Note 7 Smartphones te zangvet kei un ci’n tangko khia cihzong Reuters News pan kiza hi. ZD Sawltak #zomidaily\nPrevious: Singapore gamsung ah Zika Virus ngah mi 300 phata ~ ZD\nNext: Spain ah meileng tuahsia, mi 4 si, 50 val liam ~ ZD


url: =A khangto ding mite’ lungsim puakzia leh nasep zia ~ Khup Lian Thang :: ZOMI DAILY\nposted on 30 June 2018 at 9:48 pm Lomkholna: Article, Khuplianthang\nLeitung ah gam khangto leh minam khangto te’ a nuntak zia leh a gamtatzia te en hi leng ahuam pi in a mimal ngiatin a picing temah na khangto uh ahihna kimu thei hi. Picing cih ciangin lam tampi ah picinna tuamtuam om dinga, tua lak ah athupi pen hi napi in kuamah in a awlmawh khakloh mun khat kikum khawm dingin hong zawn nuam ing. Tua a ki awlmawh khol lo lungsim puakzia pen mihing khat ii khantohna ding leh a kiam sukna ding ii a thubulpi te na hi in, tua mimal khantoh leh kiamsukna tungtawn in innkuan, kipawlna pawlpi, khua le tui, minam bup leh gambup khantohna aa dingin a thupi penpen leh thu bulpi na hi citciat hi. Tua lungsim puakzia pen “Nasepna ah a kilawm a kituak leh citak takin sepna bawlnopna lungsim” ahi hi.\nA lamkhial nasep zia leh lungsim puakzia\nKei tuahkhak thu tawm hong sawn nuam ing. Singapore pen gam thupi khat ahih mah bangin gam tuamtuam pan in nasem dingin kizuan ngeingai hi. A diakin South East Asia gamte leh India, Bangladesh gamte pan in kitam pai penpen hi. Nasep zia pen nam tuamtuam in om a, nasep aham zawdeuh tawh Kawlgam pan a apai te aa dingin Agent zangin nasep a zong hileh $3000-4000 bangin nasep ngahthei hi. Ahih ahangin India leh Bangladesh gam mite ahih leh Agent man pen $ 8000-9000 bang la uh hi. Nasep kipan cil khat in a khasum leh a hunval nasep (Overtime) kigawm leh $ 800-900 kim bek ngah uh hi. A nek leh a dawn ding adok khit teh $400-500 khawng bek omlai ahih manin a Agent man pen kum khat le lang bang hun la in a lohkik uh kul hi.\nSammon acih Bangladesh te khat pen hong tung cil lam in nasep hanciam, zong tei mahmah leh na sep siam mahmah hi. Tua hangin ka nasepna ka pu ten zong pakta, ko a naseppih ten zong it in lawmta bangin ngaihsun in kikhawl khawm in nasep dante nuam ka sa mahmah uh hi. Kum khat bang khit ciangin nasepna tawh kisai a theihloh bang nei nawnlo in, Company in zong amah tungah muanna takpi tawh nasep thupi vai thupi te ap in muang mahmah ta uh hi. Sammon in zong pen amah leh amah kimuang, aman Company aa dingin na tampi sem thei, mi khempeuh in zong amah tungah kinga mahmah cih hong thei toto hi. Ka pu te bangin pilna neilo, nasep ham tawh hong pai ahih hangin amah pen tei mahmah leh siam mahmah ahih teh a za leh a khasum tampi khansak dingin, pilna neite septe’ nangawn semsak ding ci-in Sammon mailam ding kikumkum thei zel uh hi.\nSammon pen ko kiangah na hong sepzawh kum 2 bang hong cin ciangin damdam in hong kikhel hiaihiai hi. Ahoih lam in kikhel hilo in a sia lam ah hong kikhel toto hi. Hong kisa thei pianpian in, vaipuak kipia te a sepnop mah sepnoploh mah hong nei ta hi. Tung siahte’ thugente thusim mah thusim loh mah hong nei ta hi. A ut leh phone kisam dawngin a ut kei leh dawnglo in om ziau bek thamlo in, a suksia penpen ah phone Missed-Call a muh hangin samkik lo sawnsawn lai hi. Phone Miss-called mu aa sap kik lohna pen minam khangto te in ahoih hetlo leh dik a sak hetlo uh lungsim puakzia hi gige hi.\nThu omlo in kisam hetlo ding ahih man in miss-called muh phet in sap kik pah ding ahi hi. Sammon pen tua bangin lam hong paikhail ahih manin nidang danin ki hopih thei nawn phalo hi. Kam khauh pian tawh pu te in hopih a, a kikhelna dingin na gengen zel hi. Kikhel tuanlo bek thamlo in, amah om kei leh hih Company ah a ma’ nasep dan a sem thei ding leh asem zo ding kuamah omlo ahih manin kuamah in bangmah hong ki cih ngamlo ding hi ci-in ngaihsun hileh kilawm hi. Tua kikal in innlam ah zinei in ciah loh phamawh ahih manin kha 2 khuan a piakna nangin Company ah ngen hi. Ka pute in tamlua hi, tawm ahun khiam in ci-in gen hi. Ut tuanlo in nuakbawl zaw sawp hi. Tua ahih manin Company in amah ciahsak a, a ciah sungin a nasepna Permit zong cancel sak ziau uh hi.\nA permit ki cancel ahih manin hong paikik thei nawnlo in, khat vei leh ka pute sam zel, khat vei leh a lawm dangte sam zel in, Company in nasep a piakik theihna dingin thum keei hi. Ahih hangin ka pute hita leh kilawmte hita leh kua mah in iplah zo nawnlo, sap dingin ngaihsun masa nawnlo uh hi. A Agent man a lohkik zo liamliam bek hi in ama aa ding sum bangmah khol manlo hi. Tua sangin athupi zaw lai a, a khantohna dingin Company in a gelsak khempeuh a sumh ahih manin nak pammaih mah mah hi. Hih bangteng apianna ahang en taktak le hang, Sammon pen amah leh amah hih bang dinmun a tunna dingin akibawl ahi hi. Kawlte paunak ah “Ama hankhuk ding amah mah in a to” acihte ahi hi.\nA khangto mite nasep zia leh lungsim puakzia\nKa nasepna Company mah ah, Japante pan in tangval khat hong tung thak om hi. Japan pan ahih manin Singapore aa ki zang ahi pau leh ham, ngeina gamtatzia te siam nailo ahih manin haksat mahmahna tampi a om hangin hanciam tentan hi. Thu hoihtak kantel in, atheih dongin hanciam aa, a theihloh nate hoihtak in zattaakna tawh a naseppihte hopih in ki niamkhiat takin dong hi. Kei ngaihsutna ah a theihloh tamlai ahih manin a kiniam khiat hi ding hi ci-in ka ngaihsun hi. Theihloh kalin hunte hong pai in tu in ahih leh kum 5 bang hita hi.\nA nasepna ah a cihtakna pen ki lamdang tuan vetlo hi. Nasepna tawh a kisai pih khempeuh,a tungsiahte leh a nuai aa nasem pen zahtakna tawh hopih den hi. Ong tungcil lam aa amah ahuh a apanpih te pen zahtak den in a lungdamna mangngilh ngeilo hi. Company pute, anasep pih lawm leh gualtawh a kilem theithei dingin om den hi. A taktak in ka pute pen Japan te ahih manin tua amau vang tawh kiphatsak ding cileh zong a ki telsiam ding hi bilbel hi. Ahih hangin tua ci lo in, nasep zia ah amah sangin a u zaw a thei masa zaw amakaite zahtaakbawl den hi. A nasepna zahtak ngiat ahih manin a nasep pih khempeuh in amah muang mahmah in amah tawh nasep khop pen nuam kisa ciat hi.\nKhat veivei kician lualiang ahih manin mi dangte in amau zia ki zui zolo dekdek thei zaw hi. Tua bangin hanciam takin a nasepna tungah amah kipak hi. Ku amah in phat in siamteh, kician lua the kici ta se kei leh amah hih theihzah in ahoihpen in nasem den hi. Tua bang lungsim puakzia a neite pen khangtoh loh apha mawh hi mai hi. Hih Japan pa pianzia enleng a nasep a siam gawp hangin kiphatsakna cih om vetlo hi. Tua bang lungsim puakzia anei Japan minam leh agam a khantohna ii thusim a hihna ka phawk kha lian hi.\nZomite in ee leh\nZomite in ciamnuih leh cihtak in paunak khat nei uh a, “Zomite in zawnna pen thuak zo uh in, huahna pen thuak zolo uh hi” cih ahi hi. Zogam ah naupang tangvalno bawhsung a siam mahmah khat pen, a lawmte in khuasung bawlsung ki suihna ah a kikhel dingin hanthawn keei uh hi. Amah lah siam mahmah ahih manin a kihelna team in gualzo pelmawh ding, amah lah minthang pelmawh ding cih pen tel mahmah uh hi. Tua tangvalno pa in “A bawhlung suih ding zong ut ka mahmah hangin, en a khatna ngah bek thamlo in bawhlung siam aa hong minthang mawk leng, zu kham gawp zatap gawp loh phamawh ding himawk in tua mahmah ngap keng” ci hi ci-in ciamnuih leh citak in a ki gengen thu khat ahi hi.\nZomite pen nuntakna haksa in College khawng kikah kim zo hetlo hi. A kahkha sangnaupang pawlkhat pen innlam a ciah ciangin a pianzia khawng kikhel in, kuamah thusim mello, amah bek apilpen a siampen ki sa thei zen uh hi. Music siam lasiam minthang dingin kipan a om sunsun Zomi tampi takpen, kipahtawina kiphatna ah pukin a tunna ding tung nailo pi aa a kisia cip pen kitam mahmah hi. Na sepna khat peuhpeuh ah zong a tunga Bangladesh pa dan mah in tawmkhat sem thei hih thei ong kizang thei pian leh kiphatsak gawp, ki pummuan gawp in hopih zawh in a om lo, apute a tungsiah te, a lawm leh gualte thusim nawnlo in a pute in a leh mai-et et pawl pen Zomi sungah ki tam mahmah hi.\nHih lungsim puakzia pen namtom lungsim, a kiamsuk dingte pianzia ahihna theihhuai mahmah hi.Tua bangin nang leh nang thupi kisa gawp in, mite pahtawina, mite phatna tetawh kipak gawp leh kiphasak in na om kha zenzen hiam? Na puk hun ding hong tung hak hetlo ding ahih manin tu mahmah in kikhel inla, lam man ah kalsuan kik in.\nNa muhzia khel in\nPapi khat zato lum hi. A gei ah azi in tutpih hithiat in a pasal hoihtak khoi hi. A pasal in a zi kiangah, ih ki ten cillai in huihpi nungin gial hong hia aa ih loh aa buh kung teng kisia in ka lungkham mahmah laitak in ka gei ah om in tha nong pia hi, ci hi. A zi in himah hi u aw ci-in dawng kik hi. A pasal in a thugen zomkik a, tua zawh kum 2 khitteh kek hong kia in ih lo buk aa ih ansal hong kang hi. Tua hun laitak in na geina nong om pih hi, ci hi. A zi in himah hi u aw ci-in dawng kik hi. A pasal in a thugen zom kik in, tua zawh a sawtlo in ih ganhing te tungah pul natna hong tungin ih ganhing neih khempeuh a sih laitak in ka gei ah na om, ci hi.\nA zi in himah hi u aw ci-in dawng kik hi. A pasal in a thugen zom kik in, tu in ka cina in zato k alum hi, tun zong ka gei ah nong om pih hi, ci hi. A zi in himah hi u aw ci-in dawng kik hi. Tua ciangin a pasal in a thugen khup in, nang pen kei aa dingin a lauhuai mahmah numei khat na hi hi. Nang hangin kamsiatna khempeuh hong tung hi, ci mawk hi. A taktak in a zi hangin a nasep haksatnate sem zo, athuakzo ahihna phawkkha thei hetlo in alungdam theihloh pen a kamsia mahmah lokho pa ahi hi.\nKhat vei naupang numei no kum 5 apha pan Marie acih khat in, naupang kimawlna tuipekna ah tui a kia dektak Dennis acih kum 3 khawng a phapan pasal no khat tuikia ahih manin na honkhia thei hi. Dennis ii nu leh pa te in Marie tungah lungdam lua in pahtawi keei uh hi. Tua leh Marie in ah nong lungdam nong koh uh hangin na tapa kei tungah heh mahmah in tu dong hong nuak ai maw ci hi. A banghang in maw ci-in a dot uh leh, “Dennis ka hotkhiat lai in a sam pan ka kai hi. Tua hangin a lu nasa lai in kei hong nuak hi” ci in dawng kik hi. Na naepna na maban khat peuhpeuh ah a tunga lungkho papi pa leh tukia pasal no pa bangin nang hihna ki theilo in, nang hong dinpih hong panpih hong makiah na nu na pa na sia na makai, na nasep pih na lawm leh gualte peuh na telkhilhl khak lohna dingin hoihtak in kidop ding leh pilvan ding ahi hi.\nLeitung khua hun nangawn in luanzia pianzia nei uh hi. Ui te nangawn in amau apantah a pute it thei pibawl thei buang uh hi. Nang hong panpih ngeite tungah lungdam ko khait ngei het kei in. Tu laitak na naseppih te tawh hoihtak nasem siam inla, ki niamkhait ding ki sin pha kik in.Na sepna maban khat peuhpeuh ahi Sumbawlna, Kumpi nu nasepna, Company ah nasepna, Biakna vai ah nasepna, nu leh pa u le nau vakna ding ngaihsutna khat peuhpeuh hangin nasepna, inn ah tate pantah in pasalte nasep ciah leh kuan dawnna, etc… cih bangin nasepna nasepizia leh vaipuak atuamtam aom ahi hi. Tua bangin nasepna ah a thu luanzia, nasep luanzia leh paizia bangin zuih ding kalsuan ding a thupi penpen ahi hi.\nNasep kalsuanzia cih ciangin, Gentehna: na tung siahte amimal in na zahtak kei zong nasep paizia tawh na zahtak veve ding, na sepna na vaite amah na theihsak tanghtangh ding, amah khengin bangmah nasep hetloh ding, phone ong kisap leh dawng ding, na dawng mankei leh message nusia dingin na man peuhpeuh the sam kik pah ding cihte ahi hi. Nang nasep hong guan na pute, na lawmte, na u nanau te pen, nasep hongpia na maban hong musak hong zonsakte ahih manin na zahtak ding kisam hi. (tampi om hi. Nang leh nangin ngaihsun in).\nTelkhialh loh ding ah, u leh nau kizopna, lawm le gual khuapih tuipih kizopna leh nasep na ah kizopna pen khensiam ding ahi hi. Na u na nau ahih loh hangin nasep paizai hangin na tungsiah na nuaisuah te tawh kilem in na zahtak siam ding a hi hi. Na tungsiahte, na pute ngaihsutna pen hoihsa lo, nang ahoihzaw ngaihsutna na neih leh zong hoihtak in na gen siam ding thupi ding hi. Nang muhtan musa lo in, na etneu aa na thupi sim kei khak mawkmawk leh, asumh ding leh maban a kikhak dingpen nang na hizaw kha ding hi.\nMi tampi takin tua theilo in a tungsiah a makaite langpang kha thei hi. Ka makaipa in kikhelna deihlo ahih manin kei kikhelna a deih ka hihna hangin amah a lang kapan kul hi ci kha thei uh hi. A langah pang se lo in, na deihna na muhna ii ahoihna te hoihtak gen siamsawm zaw inla, na makai na pu napite te tawh ahoih lam in kinial sawm zaw in. Tua hangin nang cihna hong man leh ahoih hipah in, hong manzawh naikei leh, heh le lungham selo in nuihmai takin amau cih dandan in na kalsuan hiathiat phot ding pen a thupi pen leh a cidam huai pan gamtat kalsuan zia ahi hi.\nAristotle acih mipil pa in “Nungzui hoih a hilo ngeilo khat pen makai hoih khat suak ngeilo ding hi” na ci hi.\nGina takin nungzui hoih na sem hoih na hihna hangin na maban hong ki hong dinga, tua in na ma hong paisak ding hi. Tua hangin mi khangto mi gualzo mi thupi makai hoih khat na suak dinga, tua in na innkuan un thupha ngah innkuan hong tun ding hi. No innkuan thupha ngahna pen na tu na tate tungah hong kizom toto dinga, tua in na minam bup na gambup hong khangto sak ding hi. Lungdam, Khup Lian Thang\nPrevious: ZAM Thupuak :: 01 Jul 18 (UNHCR ah lungphona kinei)\nNext: Kum 41 aphakhin Malaysian papi khatin kum 11 aphapan numeino khat teenpih


url: =Lengte in mt. 38 ca. 56 cm. - new beige/wit gestreept\nHome Dames Kleding Blouses & Tunieken Korte mouwen Blouse met korte mouwen en strepen\nnew beige/wit gestreept Bestelnr.: 92566195 € 16,99\nBlouse met korte mouwen en strepen\nLinnen 7/8 broek RAINBOW 22,99 €


url: =Korin Nihna 9 | Siantongluan.net\nKorin Nihna 9\nKorin Nihna 9 |\nJudea gama om Pasian mite huhna ding tawh kisai-in lai kong gelh ding kisam nawnlo hi.\nNote huhnopna thu ka theih khitsa hi a, Masedonia gama pawlpite kiangah zong note ka hong kisialhpih khitsa ahi hi. "Akhaia gama pawlpite in ni kum-a kipanin huhdingin a kithawisa uh ahi hi," ci-in ka na gen hi. Tua banga note lawpna in amaute tampi tak thanuamsak hi.\nAhi zongin note ka hong kisialhpihna uh a mawkna a suahkhak lohna dingin na huhna ding uh na kiging khol un, ka hong cih mah bangin na kiginkholh theihna dingun ka sanggamte uh ka hong ma paisak hi.\nTua bang hi kei leh kei ka hong pai ciangin Masedonia gama ka lawmte in hong zuikha zenzen hen la, note a kiging lopi-in a om hong tuakkha leh, note ka hong muan gen mahmahsa ahih manin note maizum ding genloh, kote bangzah takin maizum ding ka hi uh hiam?\nTua ahih manin piakdingin na kamciamsa uh huhna sumte a baihsa-in a omtheihna dingin hih ka sanggamte a hong mapai ding kisam ka sa hi. Tua hi leh kei ka hong tun ciangin a baihsa-in na om ding a, note in piakloh phamawh cihna lungsim tawh hiloin utna lungsim tawh a pia na hihna uh hong kilang ding hi.\nNote in na phawk ding uh thu panin: Khaici tawm a vawhte in tawm mah la ding a, tampi a vawhte in tampi mah la ding uh hi.\nPasian in piaknopna lungsim tawh a pia mite bek deih ahih manin, a kuamah peuh in na lungsim sung uhah na ngaihsutsa zah ciat uh na pia un la, pia nuamlopipi leh sawlzawh thu bek tawh na pia kei un.\nNote in na kisap khempeuh uh na neihtheihna ding uh leh midangte huhna ding zong na neihthuah theihna dingun Pasian in hong pia thei hi.\nBang hang hiam cih leh Lai Siangtho in, "Amah in citna tawh mizawngte pia zuahzuah a, ama migitna kip tawntung hi," na ci hi.\nTua ahih manin vawhding khaici leh nekding an hong pia Pasian in note cit piakna hangin nopsakna lian tampi na ngahtheihna dingun note tungah a kisam khaici hong guanin a pungsak ding hi.\nKote tung tawnin note huhna sumte a ngahna uh hangin mi tampi in Pasian a phattheihna dingin note na cit gamtatzawh tawntungna dingun Pasian in hong hausak tawntung ding hi.\nBang hang hiam cih leh note huhna sumte in Pasian mi a cimawhte dong a hu bek hiloin, Pasian tungah lungdam kohna ding zong a piangsak ahi hi.\nNote in na up uh Jesuh hangin lungdamna thu-ah na cihtakna uh leh amaute leh midang khempeuh tungah na cit piakna hangun mi tampite in Pasian min phat ding uh hi.\nNote tungah Pasian in hehpihna thupha a val a kanin hong piakna hangin amaute in note hong munuam mahmahin thu zong hong ngetsak ding uh hi.\nA manphatna a kigen zolo Pasian hong piak hih thupha hangin Pasian tungah i lungdamna ko ciat ni.\nTedim Lai Siangtho / Laibu: Korin Nihna 9